text:
Tratado tocante Derecho di Persona cu Discapacidad
Klik aki pa download e tratado completo.
Preambulo
E Estadonan cu ta Parti den e Tratado aki,
a) Teniendo na cuenta e principionan di e Carta di Nacionnan Uni cu ta proclama cu libertad, husticia y paz na mundo tin como base reconocemento di e dignidad y e balor inherente na nan y di e derechonan igual y inalienabel di tur miembro di famia humano,
b) Reconociendo cu Nacionnan Uni, den e Declaracion Universal di Derecho Humano y den e Tratadonan Internacional di Derecho Humano, a reconoce y proclama cu tur persona, sin ningun clase di distincion, tin tur e derechonan y libertadnan menciona den e documentonan ey,
c) Reafirmando universalidad, indivisibilidad, interdependencia y interrelacion di tur e derechonan humano y libertadnan fundamental, y tambe e necesidad di garantisa cu persona cu discapacidad por eherce nan plenamente y sin discriminacion,
d) Recordando e Tratado Internacional di Derecho Economico, Social y Cultural, e Tratado Internacional di Derecho Civil y Politico, e Tratado Internacional tocante Eliminacion di Tur Forma di Discriminacion Racial, e Tratado tocante Eliminacion di Tur Forma di Discriminacion contra Muhe, e Tratado contra Tortura y Otro Trato of Castigo Cruel, Inhumano of Denigrante, e Tratado tocante Derecho di Mucha y e Tratado Internacional tocante Proteccion di e Derechonan di Tur Trahado Migratorio y di Nan Famianan,
e) Reconociendo cu discapacidad ta un concepto cu ta evoluciona y cu discapacidad ta resultado di e interaccion entre persona cu deficiencia y e bareranan social y fisico cu ta impedi nan participa plenamente y efectivamente den sociedad a base di igualdad cu otro persona,
f) Reconociendo e importancia di e principionan y e liñanan di guia di maneho cu ta aparece den e Programa di Accion Mundial pa Persona cu Discapacidad y den e Normanan Uniforme tocante Igualdad di Oportunidad pa Persona cu Discapacidad como factor den promocion, formulacion y evaluacion di maneho, plan, programa y medida na nivel nacional, regional y internacional destina pa duna mas igualdad di oportunidad na persona cu discapacidad,
g) Enfatisando e importancia di incorporacion di e cuestionnan cu tin di haber cu discapacidad como parti integral di e strategianan pertinente pa desaroyo sostenibel,
h) Reconociendo tambe cu discriminacion contra cualke persona pa motibo di su discapacidad ta un violacion di e dignidad y e balor inherente di ser humano,
i) Reconociendo ademas diversidad di persona cu discapacidad,
j) Reconociendo e necesidad di promove y protege derecho humano di tur persona cu discapacidad, incluyendo esnan cu mester di un apoyo mas intenso,
k) Observando cu preocupacion cu, a pesar di e diferente instrumentonan y actividadnan aki, persona cu discapacidad ta sigui confronta obstaculo pa participa den bida social a base di igualdad cu otro persona y cu ta sigui viola nan derechonan humano na tur parti di mundo,
l) Reconociendo importancia di cooperacion internacional pa mehora e condicionnan di bida di persona cu discapacidad den tur pais, particularmente den e paisnan den desaroyo,
m) Reconociendo e valioso contribucionnan cu persona cu discapacidad ta realisa y por realisa na bienestar general y na diversidad di nan comunidadnan, y cu promocion di e pleno goso di e derechonan humano y libertadnan fundamental door di persona cu discapacidad y di participacion completo di persona cu discapacidad den sociedad lo conduci na un fortalecemento di e nocion cu nan tambe ta pertenece na sociedad y lo tin como resultado avancenan significativo den desaroyo economico, social y humano di sociedad y den eradicacion di pobresa,
n) Reconociendo e importancia cu autonomia y independencia individual, incluyendo e libertad di tuma nan propio decisionnan, tin pa persona cu discapacidad,
o) Considerando cu persona cu discapacidad mester tin e oportunidad di participa activamente den e procesonan di tumamento di decision tocante maneho y programa, incluyendo esunnan cu ta afecta nan directamente,
p) Preocupa pa e situacion dificil cu persona cu discapacidad ta confronta, kende nan ta victima di multipel forma di discriminacion of di formanan grave di discriminacion pa motibo di rasa, colo, sexo, idioma, religion, opinion politico of di otro indole, origen nacional, etnico, indigena of social, propiedad, nacemento, edad of cualke otro condicion,
q) Reconociendo cu e riesgo di bira victima di violencia, lesion of abuso, abandono of trato negligente, maltrato of explotacion, tanto paden como pafo di cas, hopi biaha ta mucho mas grandi pa muhe y mucha muhe cu discapacidad,
r) Reconociendo cu mucha cu discapacidad mester gosa plenamente di tur e derechonan humano y libertadnan fundamental, a base di igualdad cu otro mucha, y teniendo cuenta cu e obligacionnan cu, en relacion cu esey, e Estadonan cu ta Parti den e Tratado tocante Derecho di Mucha a asumi,
s) Enfatisando e necesidad di incorpora un perspectiva di genero (sexo) den tur esfuerso pa promove e pleno goso di e derechonan humano y libertadnan fundamental door di persona cu discapacidad,
t) Destacando e hecho cu mayoria di persona cu discapacidad ta biba den condicionnan di pobresa y reconociendo, den e contexto aki, e necesidad fundamental di afronta e efectonan negativo di pobresa riba persona cu discapacidad,
u) Teniendo na mente cu pa logra proteccion completo di persona cu discapacidad, en particular durante conflicto arma y ocupacion stranhero, ta indispensabel cu mester tin condicionnan di paz y seguridad basa riba pleno respet di e propositonan y e principionan di e Carta di Nacionnan Uni, y cu mester cumpli cu e instrumentonan vigente den materia di derecho humano,
v) Reconociendo e importancia di accesibilidad na medio ambiente fisico, social, economico y cultural, na salud y enseñansa y na informacion y comunicacion pa persona cu discapacidad por gosa plenamente di tur e derechonan humano y libertadnan fundamental,
w) Consciente di e hecho cu e individuo cu tin obligacion cu otro individuo y cu e comunidad na cua e ta pertenece tin e responsabilidad di aspira, cu tur medio posibel, na promocion y respet di e derechonan reconoci den e Carta Internacional di Derecho Humano,
x) Convenci cu famia ta e unidad colectivo natural y fundamental di sociedad y tin e derecho di haya proteccion di sociedad y di Estado, y cu persona cu discapacidad y nan famianan mester haya e proteccion y e asistencia necesario pa e famianan por contribui pa persona cu discapacidad gosa di nan derechonan plenamente y a base di igualdad,
y) Convenci cu un tratado internacional amplio y integral pa promove y protege e derechonan y e dignidad di persona cu discapacidad lo contribui significativamente na remedia e profundo desbentaha social di persona cu discapacidad y lo promove nan participacion, cu igualdad di oportunidad, den bida civil, politico, economico, social y cultural, tanto den e paisnan den desaroyo como den esunnan desaroya,
Ta conveni lo siguiente:
Articulo 1
Proposito
E proposito di e Tratado aki ta di promove, protege y garantisa e pleno goso di tur e derechonan humano y libertadnan fundamental door di tur persona cu discapacidad, a base di igualdad, y di promove respet di nan dignidad inherente.
Persona cu discapacidad ta inclui tur persona cu tin deficiencia fisico, mental, intelectual of sensorial cronico cu, den interaccion cu diferente obstaculo, por impedi nan di participa plenamente y efectivamente den sociedad, a base di igualdad cu otro persona.
Articulo 2
Definicionnan
Pa aplicacion di e Tratado aki:
“Comunicacion” ta inclui lenga, visualisacion di texto, Braille, comunicacion tactil, macrotipo (letter grandi), multimedio accesibel, como tambe lenga skirbi, texto auditivo, lenga simpel, texto papia y otro metodo, medio y formato aumentativo y alternativo di comunicacion, incluyendo tecnologia di informacion y comunicacion accesibel;
“Lenga” ta inclui tanto lenga papia como lenga di seña y otro forma di comunicacion no verbal;
“Discriminacion pa motibo di discapacidad” ta cualke distincion, exclusion of restriccion pa motibo di discapacidad cu tin como proposito of como efecto obstaculisa of haci imposibel reconocemento, goso of ehercicio, a base di igualdad, di tur e derechonan humano y libertadnan fundamental riba tereno politico, economico, social, cultural, civil of di otro tipo. Esaki ta inclui tur forma di discriminacion, entre nan, e negativa di ahustacion rasonabel;
“Ahustacion rasonabel” ta nifica e modificacionnan y adaptacionnan necesario y adecuado cu no ta impone un carga desproporcional of indebido, ora cu ta rekeri nan den un caso particular, pa garantisa persona cu discapacidad e goso of ehercicio di tur e derechonan humano y libertadnan fundamental, a base di igualdad cu otro persona;
“Diseño universal” ta e diseño di producto, medio ambiente, programa y servicio cu tur hende por uza, den e sentido mas amplio posibel, sin necesidad di adaptacion ni di diseño specialisa. “Diseño universal” no ta exclui yudansa tecnico pa gruponan particular di persona cu discapacidad, caminda cu esey ta necesario.
Articulo 3
Principionan general
E principionan di e Tratado aki ta:
a) Respet pa dignidad inherente, autonomia individual, incluyendo e libertad di tuma decision propio, y independencia di persona;
b) No discriminacion;
c) Participacion y inclusion completo y efectivo den sociedad;
d) Respet pa diferencia y aceptacion di persona cu discapacidad como parti di diversidad y condicion humano;
e) Igualdad di oportunidad;
f) Accesibilidad;
g) Igualdad entre homber y muhe;
h) Respet pa e proceso evolutivo di e capacidadnan di mucha cu discapacidad y respet pa derecho di mucha cu discapacidad pa preserva nan propio identidad.
Articulo 4
Obligacionnan general
1. E Estadonan cu ta Parti ta compromete nan mes na garantisa y promove pleno realisacion di tur e derechonan humano y libertadnan fundamental door di tur persona cu discapacidad, sin ningun clase di discriminacion pa motibo di nan discapacidad. Pa tal fin, e Estadonan cu ta Parti ta compromete nan mes na:
a) Adopta tur medida legislativo, administrativo y di otro indole cu ta pertinente pa implementacion di e derechonan reconoci den e Tratado aki;
b) Tuma tur medida relevante, incluyendo medida legislativo, pa modifica of aboli ley, reglamento, custumber y practica existente cu ta constitui discriminacion contra persona cu discapacidad;
c) Tuma na cuenta proteccion y promocion di e derechonan humano di persona cu discapacidad den tur maneho y programa;
d) Abstene nan mes di acto of practica cu ta incompatibel cu e Tratado aki y garantisa cu autoridad y institucionnan publico ta actua di conformidad cu e Tratado aki;
e) Tuma tur medida pertinente pa elimina discriminacion pa motibo di discapacidad door di cualke persona, organisacion of empresa priva;
f) Realisa of promove investigacion y desaroyo di producto, servicio, ekipo y facilidad segun diseño universal, manera defini den articulo 2 di e Tratado aki, cu ta rekeri e minimo adaptacion posibel y e costo mas abou pa satisface e necesidadnan specifico di persona cu discapacidad, promove nan disponibilidad y uzo, y promove diseño universal den elaboracion di norma y liña di guia;
g) Realisa of promove investigacion y desaroyo di tecnologia nobo y promove disponibilidad y uzo di tecnologia nobo, incluyendo tecnologia di informacion y comunicacion, recurso tecnico pa mobilidad, aparato tecnico y tecnologia di apoyo, adecuado pa persona cu discapacidad y dunando prioridad na esunnan na prijs accesibel;
h) Suministra informacion cu ta accesibel pa persona cu discapacidad tocante recurso tecnico pa mobilidad, aparato tecnico y tecnologia di apoyo, incluyendo tecnologia nobo, como tambe otro forma di asistencia, servicio di sosten y facilidad;
i) Promove formacion di e profesionalnan y di e personal cu ta traha cu persona cu discapacidad riba tereno di e derechonan reconoci den e Tratado aki, a fin di duna e asistencia y e servicionan garantisa door di e derechonan ey miho.
2. Relaciona cu e derechonan economico, social y cultural, e Estadonan cu ta Parti ta compromete nan mes na adopta medida te na e maximo di nan recursonan disponibel y, caminda ta necesario, den cuadro di cooperacion internacional, na logra, di manera progresivo, realisacion completo di e derechonan aki, sin perhuicio di e obligacionnan stipula den e Tratado aki cu, segun derecho internacional, ta aplicabel di inmediato.
3. Den elaboracion y aplicacion di legislacion y maneho pa implementa e Tratado aki, y den otro proceso di tumamento di decision tocante cuestionnan relaciona cu persona cu discapacidad, e Estadonan cu ta Parti ta tene consulta estrecho y ta colabora activamente cu persona cu discapacidad, incluyendo mucha cu discapacidad, via e organisacionnan cu ta representa nan.
4. Nada di loke ta stipula den e Tratado aki no ta afecta e stipulacionnan cu por facilita, na mayor medida, realisacion di e derechonan di persona cu discapacidad y cu por ta inclui den legislacion di un Estado cu ta Parti of den derecho internacional vigente na dicho Estado. No tin restriccion riba ni anulacion di ningun di e derechonan humano y libertadnan fundamental reconoci of existente den e Estadonan cu ta Parti den e Tratado aki di conformidad cu ley, tratado, reglamento of custumber, cu e pretexto cu e Tratado aki no ta reconoce e derechonan of libertadnan ey of cu e ta reconoce nan na menor medida.
5. E stipulacionnan di e Tratado aki ta extendibel na tur e partinan di Estadonan federal sin ningun limitacion ni excepcion.
Articulo 5
Igualdad y no discriminacion
1. E Estadonan cu ta Parti ta reconoce cu tur persona ta igual dilanti di ley y en virtud di ley y cu nan tin derecho riba proteccion igual y beneficio igual di ley sin ningun discriminacion.
2. E Estadonan cu ta Parti ta prohibi tur discriminacion pa motibo di discapacidad y ta garantisa tur persona cu discapacidad proteccion legal igual y efectivo contra discriminacion pa cualke motibo.
3. Cu e fin di promove igualdad y elimina discriminacion, e Estadonan cu ta Parti ta tuma tur medida pertinente pa garantisa realisacion di ahustacion rasonabel.
4. No ta considera discriminatorio, den sentido di e Tratado aki, e medidanan specifico cu ta necesario pa acelera of logra igualdad de facto di persona cu discapacidad.
Articulo 6
Muhe cu discapacidad
1. E Estadonan cu ta Parti ta reconoce cu muhe y mucha muhe cu discapacidad ta suheto na multipel forma di discriminacion y, en conexion cu esey, ta tuma medida pa garantisa cu nan por disfruta plenamente y a base di igualdad di tur e derechonan humano y libertadnan fundamental.
2. E Estadonan cu ta Parti ta tuma tur medida pertinente pa garantisa pleno desaroyo, adelanto y empoderamento di muhe, cu e proposito di garantisa nan ehercicio y goso di e derechonan humano y libertadnan fundamental stipula den e Tratado aki.
Articulo 7
Mucha cu discapacidad
1. E Estadonan cu ta Parti ta tuma tur medida necesario pa garantisa cu tur mucha cu discapacidad ta gosa plenamente di tur e derechonan humano y libertadnan fundamental, a base di igualdad cu otro mucha.
2. Den tur actividad relaciona cu mucha cu discapacidad e miho interes di e mucha ta e consideracion primordial.
3. E Estadonan cu ta Parti ta garantisa cu mucha cu discapacidad tin e derecho di expresa libremente nan opinion tocante tur cuestion cu ta afecta nan y cu nan opinion ta haya e debido consideracion teniendo na cuenta nan edad y madurez, a base di igualdad cu otro mucha, y di ricibi asistencia apropia, di acuerdo cu nan discapacidad y edad, pa realisa e derecho ey.
Articulo 8
Fomento di conscientisacion
1. E Estadonan cu ta Parti ta compromete nan mes na adopta medida inmediato, efectivo y pertinente pa:
a) Fomenta conscientisacion den henter comunidad, incluso na nivel familiar, respecto di persona cu discapacidad y fomenta respet pa e derechonan y e dignidad di persona cu discapacidad;
b) Combati riba tur tereno di bida stereotipo, prehuicio y practica dañino respecto di persona cu discapacidad, incluyendo esunnan basa riba sexo y edad;
c) Promove conscientisacion respecto di e capacidadnan y contribucionnan di persona cu discapacidad.
2. E medidanan pa tal fin ta inclui:
a) Inicia y mantene campañanan efectivo di conscientisacion di e poblacion destina pa:
i) Fomenta un actitud receptivo respecto di e derechonan di persona cu discapacidad;
ii) Promove un percepcion positivo y un mayor consenshi social respecto di persona cu discapacidad;
iii) Promove reconocemento di e capacidadnan, e meritonan y e habilidadnan di persona cu discapacidad y di nan contribucion na nan luga di trabou y na mercado laboral;
b) Fomenta na tur nivel di e sistema di enseñansa, incluso cerca tur mucha for di un edad tempran, un actitud di respet pa e derechonan di persona cu discapacidad;
c) Encurasha tur e organonan di e medionan di comunicacion pa difundi un imagen di persona cu discapacidad cu ta concordante cu e proposito di e Tratado aki;
d) Promove programanan di training di conscientisacion respecto di persona cu discapacidad y e derechonan di persona cu discapacidad.
Articulo 9
Accesibilidad
1. A fin di haci posibel pa persona cu discapacidad biba na un forma independiente y participa plenamente na tur aspecto di bida, e Estadonan cu ta Parti ta adopta medida pertinente pa garantisa acceso di persona cu discapacidad, a base di igualdad cu otro persona, na medio ambiente fisico, transporte, informacion y comunicacion, incluyendo tecnologia y sistema di informacion y comunicacion, y na otro facilidad y servicio habri pa publico of di uzo publico, tanto den zonanan urbano como rural. Ta aplica e medidanan aki, cu lo inclui identificacion y eliminacion di obstaculo y barera pa accesibilidad, entre otro, na:
a) Edificio, caminda publico, transportacion y otro facilidad paden y pafo, incluyendo scol, vivienda, facilidad medico y luga di trabou;
b) Servicio di informacion, comunicacion y di otro tipo, incluyendo servicio electronico y servicio di emergencia.
2. E Estadonan cu ta Parti tambe ta adopta medidanan pertinente pa:
a) Desaroya, promulga y supervisa implementacion di normanan y liñanan di guia minimo tocante accesibilidad di facilidadnan y servicio habri pa publico of di uzo publico;
b) Garantisa cu e entidadnan priva cu ta ofrece facilidad y servicio habri pa publico of di uzo publico ta tene na cuenta tur e aspectonan di accesibilidad pa persona cu discapacidad;
c) Ofrece training na tur persona cu ta envolvi den e problemanan di accesibilidad cu persona cu discapacidad ta confronta;
d) Proporciona edificio y otro facilidadnan habri pa publico señalisacion den Braille y den formato cu por lesa y compronde facilmente;
e) Ofrece formanan di asistencia humano of animal como tambe intermediario, incluyendo guia, hende pa lesa y interprete profesional di lenga di seña, pa facilita accesibilidad na edificio y otro facilidad habri pa publico;
f) Promove otro forma adecuado di asistencia y sosten na persona cu discapacidad pa garantisa nan acceso na informacion;
g) Promove acceso di persona cu discapacidad na tecnologia y sistema di informacion y comunicacion nobo, incluyendo internet;
h) Promove den un etapa tempran diseño, desaroyo, produccion y distribucion di tecnologia y sistema di informacion y comunicacion accesibel, di tal forma cu e tecnologianan y sistemanan ey ta bira accesibel na costo minimo.
Articulo 10
Derecho di bida
E Estadonan cu ta Parti ta reafirma cu tur ser humano tin derecho inherente di bida y ta tuma tur medida necesario pa garantisa cu persona cu discapacidad, a base di igualdad cu otro persona, por gosa efectivamente di e derecho ey.
Articulo 11
Situacion di riesgo y emergencia humanitario
E Estadonan cu ta Parti ta adopta, di conformidad cu nan obligacionnan a base di derecho internacional, incluyendo derecho internacional humanitario y derecho internacional di derecho humano, tur medida necesario pa garantisa proteccion y seguridad di persona cu discapacidad den situacion di riesgo, incluyendo situacion di conflicto arma, emergencia humanitario y desaster natural.
Articulo 12
Igual reconocemento dilanti di ley
1. E Estadonan cu ta Parti ta reafirma cu persona cu discapacidad tin derecho di reconocemento di nan personalidad huridico tur caminda.
2. E Estadonan cu ta Parti ta reconoce cu persona cu discapacidad tin capacidad huridico, a base di igualdad cu otro persona, den tur aspecto di bida.
3. E Estadonan cu ta Parti ta tuma medida pertinente pa proporciona persona cu discapacidad acceso na e apoyo cu nan por tin mester di dje den ehercicio di nan capacidad huridico.
4. E Estadonan cu ta Parti ta garantisa cu tur medida relaciona cu ehercicio di e capacidad huridico ta proporciona salvaguardia adecuado y efectivo pa impedi abuso, di conformidad cu derecho internacional di derecho humano. E salvaguardianan ey ta garantisa cu e medidanan relaciona cu ehercicio di e capacidad huridico ta respeta derecho, boluntad y preferencia di e persona, no tin conflicto di interes ni influencia indebido, ta proporcional y adapta na e circunstancianan di e persona, ta aplicabel durante e periodo mas cortico posibel y ta suheto na evaluacion regular door di un autoridad of un organo hudicial competente, independiente y imparcial. E salvaguardianan mester ta proporcional na e grado na cua dicho medidanan ta afecta derecho y interes di e persona en cuestion.
5. Tumando na consideracion e stipulacionnan di e articulo aki, e Estadonan cu ta Parti ta tuma tur medida pertinente y efectivo pa garantisa e derecho di persona cu discapacidad, a base di igualdad cu otro persona, di tin of di hereda propiedad, di controla nan propio asuntonan financiero y di tin acceso, a base di igualdad, na prestamo bancario, hypotheek y otro modalidad di credito financiero, y nan ta garantisa cu lo no priva persona cu discapacidad di nan propiedad di forma arbitrario.
Articulo 13
Acceso na husticia
1. E Estadonan cu ta Parti ta garantisa persona cu discapacidad acceso efectivo na husticia, a base di igualdad cu otro persona, incluso pa medio di ahustacion di procedura y adapta na nan edad, a fin di facilita desempeño di nan funcion efectivo como participante directo y indirecto, entre otro como testigo, den tur procedura hudicial, inclusive den e etapa di investigacion y otro etapa preliminar.
2. A fin di yuda garantisa persona cu discapacidad acceso efectivo na husticia, e Estadonan cu ta Parti ta promove training adecuado pa esnan cu ta traha den administracion di husticia, incluyendo personal di polis y di prizon.
Articulo 14
Libertad y seguridad di persona
1. E Estadonan cu ta Parti ta garantisa cu persona cu discapacidad, a base di igualdad cu otro persona:
a) Ta disfruta di e derecho di libertad y seguridad di persona;
b) No ta wordo priva di nan libertad ilicitamente of arbitrariamente y cu cualke privacion di libertad lo ta di conformidad cu ley, y cu existencia di un discapacidad no ta hustifica den ningun caso privacion di libertad.
2. E Estadonan cu ta Parti ta garantisa cu, den caso cu priva persona cu discapacidad di nan libertad pa medio di cualke proceso, nan tin, a base di igualdad cu otro persona, derecho di garantia, di conformidad cu derecho internacional di derecho humano, y ta trata nan di acuerdo cu e obhetivonan y e principionan di e Tratado aki, incluyendo realisacion di ahustacion rasonabel.
Articulo 15
Proteccion contra tortura y otro trato of castigo cruel, inhumano of degradante
1. No ta somete ningun persona na tortura of na trato of castigo cruel, inhumano of degradante. En particular, no ta somete ningun persona na experimento medico of cientifico sin su liber consentimento.
2. E Estadonan cu ta Parti ta tuma tur medida legislativo, administrativo, hudicial of di otro indole cu ta efectivo pa, a base di igualdad cu otro persona, preveni cu ta somete persona cu discapacidad na tortura of na trato of castigo cruel, inhumano of degradante.
Articulo 16
Proteccion contra explotacion, violencia y abuso
1. E Estadonan cu ta Parti ta adopta tur medida di caracter legislativo, administrativo, social, educativo y di otro indole cu ta apropia pa protege persona cu discapacidad, tanto paden como pafo di cas, contra tur forma di explotacion, violencia y abuso, incluyendo nan aspectonan basa riba genero.
2. E Estadonan cu ta Parti ta adopta tambe tur medida pertinente pa preveni tur forma di explotacion, violencia y abuso, garantisando persona cu discapacidad y nan famianan y dunadonan di cuido, entre otro, formanan adecuado di asistencia y sosten adapta na nan genero y edad, inclusive proporcionando informacion y formacion tocante e manera di evita, reconoce y denuncia casonan di explotacion, violencia y abuso. E Estadonan cu ta Parti ta garantisa cu e servicionan di proteccion ta tene cuenta cu edad, genero y discapacidad di persona.
3. A fin di preveni tur forma di explotacion, violencia y abuso, e Estadonan cu ta Parti ta garantisa cu autoridadnan independiente lo supervisa efectivamente tur facilidad y programa diseña pa sirbi persona cu discapacidad.
4. E Estadonan cu ta Parti ta tuma tur medida pertinente pa promove recuperacion fisico, cognitivo y psicologico, rehabilitacion y reintegracion social di persona cu discapacidad cu ta victima di cualke forma di explotacion, violencia of abuso, inclusive pa medio di prestacion di servicio di proteccion. E recuperacion y reintegracion menciona mester tuma luga den un ambiente cu ta favorabel pa salud, bienestar, autoestima, dignidad y autonomia di persona y ta tene cuenta cu e necesidadnan specifico di genero y edad.
5. E Estadonan cu ta Parti ta implementa legislacion y maneho efectivo, incluyendo legislacion y maneho enfoca riba muhe y mucha, pa garantisa cu ta detecta, investiga y, caminda ta pertinente, procede hudicialmente contra e casonan di explotacion, violencia y abuso di persona cu discapacidad.
Articulo 17
Proteccion di integridad personal
Tur persona cu discapacidad tin derecho di respet pa nan integridad fisico y mental, a base di igualdad cu otro persona.
Articulo 18
Libertad di movemento y nacionalidad
1. E Estadonan cu ta Parti ta reconoce e derecho di persona cu discapacidad riba libertad di movemento, riba libertad pa scoge nan residencia y riba un nacionalidad, a base di igualdad cu otro persona, incluso garantisando cu persona cu discapacidad:
a) Tin derecho di adkiri un nacionalidad y di cambia di nacionalidad y di no wordo priva di nan nacionalidad di forma arbitrario of pa motibo di nan discapacidad;
b) No ta wordo priva, pa motibo di nan discapacidad, di nan capacidad pa obtene, posee y uza documentacion relaciona cu nan nacionalidad of otro documentacion di identificacion, of pa uza proceduranan pertinente, manera e procedura di inmigracion, cu por ta necesario pa facilita ehercicio di nan derecho di libertad di movemento;
c) Tin libertad pa sali di cualke pais, incluyendo nan propio pais;
d) No ta wordo priva, arbitrariamente of pa motibo di nan discapacidad, di e derecho pa drenta nan propio pais.
2. Ta inscribi mucha cu discapacidad inmediatamente despues di nan nacemento na Registro Civil y for di nan nacemento nan tin derecho riba un nomber, derecho di adkiri un nacionalidad y, asina leu cu ta posibel, derecho di conoce nan mayornan y di wordo cria door di nan.
Articulo 19
Derecho di biba independiente y di ta inclui den comunidad
E Estadonan cu ta Parti den e Tratado aki ta reconoce e derecho igual di tur persona cu discapacidad di biba den comunidad, cu opcion igual cu otro persona, y ta tuma medida efectivo y pertinente pa facilita e pleno goso di e derecho ey door di persona cu discapacidad y nan inclusion y participacion completo den comunidad, garantisando en especial cu:
a) Persona cu discapacidad tin oportunidad di scoge nan luga di residencia y na unda y cu kende nan ta biba, a base di igualdad cu otro persona, y no ta obliga di biba den un sistema di bida specifico;
b) Persona cu discapacidad tin acceso na un variedad di servicio di asistencia na cas, den residencia y otro servicio di apoyo den comunidad, incluyendo e asistencia personal cu ta necesario pa sostene nan biba y nan inclusion den comunidad y pa evita nan isolacion of separacion di comunidad;
c) E facilidadnan y servicionan comunitario pa e poblacion en general ta na disposicion di persona cu discapacidad a base di igualdad y ta tene cuenta cu nan necesidadnan.
Articulo 20
Mobilidad personal
E Estadonan cu ta Parti ta adopta medida efectivo pa garantisa cu persona cu discapacidad ta gosa di mobilidad personal cu e maximo independencia posibel, entre otro door di:
a) Facilita mobilidad personal di persona cu discapacidad na e forma y na e momento cu nan ta desea, na prijs accesibel;
b) Facilita acceso di persona cu discapacidad na recurso pa mobilidad, aparato tecnico y tecnologia di apoyo di calidad y formanan di asistencia humano of animal como tambe intermediario, entre otro door di pone nan na nan disposicion na prijs accesibel;
c) Ofrece persona cu discapacidad y e personal specialisa cu ta traha cu persona cu discapacidad training den e habilidadnan relaciona cu mobilidad;
d) Encurasha e entidadnan cu ta fabrica recurso pa mobilidad, aparato tecnico y tecnologia di apoyo pa nan tene cuenta cu tur e aspectonan di mobilidad di persona cu discapacidad.
Articulo 21
Libertad di expresion y di opinion y acceso na informacion
E Estadonan cu ta Parti ta adopta tur medida pertinente pa persona cu discapacidad por eherce e derecho di libertad di expresion y di opinion, incluyendo e libertad di busca, haya y suministra informacion e idea, a base di igualdad cu otro persona, y pa medio di cualke forma di comunicacion cu nan scoge, manera ta defini den articulo 2 di e Tratado aki, entre otro door di:
a) Suministra persona cu discapacidad informacion dirigi na publico en general, di forma oportuno y sin costo adicional, den formato y tecnologia accesibel, adecuado pa e diferente tiponan di discapacidad;
b) Acepta y facilita uzo di lenga di seña, Braille, comunicacion aumentativo y alternativo y di tur otro medio, metodo y formato di comunicacion accesibel, cu persona cu discapacidad ta scoge den interaccion oficial;
c) Urgi entidadnan priva cu ta presta servicio na publico en general, inclusive via internet, pa suministra informacion y ofrece nan servicio na persona cu discapacidad den formato accesibel y uzabel pa persona cu discapacidad;
d) Encurasha e medionan di comunicacion, incluyendo esunnan cu ta suministra informacion via internet, pa haci nan servicionan accesibel pa persona cu discapacidad;
e) Reconoce y promove uzo di lenga di seña.
Articulo 22
Respet pa privacidad
1. Ningun persona cu discapacidad, irespecto di su luga di residencia of di su forma di biba, lo no ta obheto di interferencia arbitrario of ilicito den su privacidad, famia, cas of corespondencia of otro tipo di comunicacion of di agresion ilicito contra su honor y reputacion. Persona cu discapacidad tin derecho di wordo protegi pa ley contra dicho interferencianan of agresionnan.
2. E Estadonan cu ta Parti ta protege privacidad di informacion personal y di informacion relaciona cu salud y cu rehabilitacion di persona cu discapacidad, a base di igualdad cu otro persona.
Articulo 23
Respet pa cas y pa famia
1. E Estadonan cu ta Parti ta tuma medida efectivo y apropia pa elimina discriminacion contra persona cu discapacidad den tur cuestion relaciona cu matrimonio, famia, paternidad y relacion personal, a base di igualdad cu otro persona, a fin di garantisa cu:
a) Ta reconoce e derecho di tur persona cu discapacidad cu tin edad di casa, di casa y funda un famia a base di consentimento liber y pleno di e futuro esposonan;
b) Ta reconoce e derechonan di persona cu discapacidad di dicidi libremente y di manera responsabel tocante e cantidad di yiu cu nan kier tin y e tempo cu mester transcuri entre un nacemento y e otro, y di tin acceso na informacion y educacion tocante reproduccion y planificacion familiar adecuado pa nan edad, y ta proporciona e medionan necesario pa permiti nan eherce e derechonan ey;
c) Persona cu discapacidad, incluyendo mucha, ta mantene nan fertilidad, a base di igualdad cu otro persona.
2. E Estadonan cu ta Parti ta garantisa e derechonan y obligacionnan di persona cu discapacidad pa loke ta tutela, curatela, poderacion, adopcion di mucha of institucionnan similar, den caso cu e conceptonan aki ta existi den legislacion nacional; den tur caso e miho interes di e mucha ta primordial. E Estadonan cu ta Parti ta duna asistencia apropia na persona cu discapacidad pa desempeño di nan responsabilidadnan pa loke ta cuido y criansa di nan yiunan.
3. E Estadonan cu ta Parti ta garantisa cu mucha cu discapacidad tin e mesun derechonan pa loke ta bida den famia. Pa haci e derechonan ey efectivo, y a fin di preveni scondemento, abandono, negligencia y segregacion di mucha cu discapacidad, e Estadonan cu ta Parti ta compromete nan mes na proporciona cu anticipacion informacion, servicio y apoyo extenso na mucha cu discapacidad y na nan famianan.
4. E Estadonan cu ta Parti ta garantisa cu no ta separa un mucha di su mayornan contra nan boluntad, excepto ora cu e autoridadnan competente, suheto na evaluacion hudicial, ta determina, di conformidad cu ley y e proceduranan aplicabel, cu e separacion ey ta necesario na e miho interes di e mucha. Den ningun caso no ta separa un mucha di su mayornan a base di un discapacidad, sea di e mucha, di un mayor of di tur dos mayor.
5. E Estadonan cu ta Parti ta haci tur lo posibel pa, ora cu e famia mas yega di un mucha cu discapacidad no por dun’e cuido, proporciona dunamento di cuido alternativo denter di e famia mas grandi y, si esey no ta posibel, denter di e comunidad den un ambiente familiar.
Articulo 24
Enseñansa
1. E Estadonan cu ta Parti ta reconoce e derecho di persona cu discapacidad riba enseñansa. Cu mira riba realisacion di e derecho aki sin discriminacion y a base di oportunidad igual, e Estadonan cu ta Parti ta garantisa un sistema di enseñansa inclusivo na tur nivel, como tambe siñamento pa bida largo, cu e meta di:
a) Desaroya plenamente potencial humano y sentido di dignidad y autoestima, y reforsa respet pa derecho humano, libertad fundamental y diversidad humano;
b) Desaroya optimalmente personalidad, talento y creatividad di persona cu discapacidad, como tambe nan aptitudnan mental y fisico;
c) Haci posibel pa persona cu discapacidad participa di manera efectivo den un sociedad liber.
2. Realisando e derecho aki, e Estadonan cu ta Parti ta garantisa cu:
a) Persona cu discapacidad no ta keda exclui di e sistema general di enseñansa pa motibo di discapacidad, y cu mucha cu discapacidad no ta keda exclui di enseñansa primario gratuito y obligatorio ni di enseñansa secundario pa motibo di discapacidad;
b) Persona cu discapacidad por tin acceso na un enseñansa primario y secundario inclusivo, di calidad y gratuito, a base di igualdad cu otro persona, den e comunidadnan unda nan ta biba;
c) Ta haci ahustacion rasonabel a base di e necesidadnan individual;
d) Ta duna persona cu discapacidad e apoyo necesario, den cuadro di e sistema general di enseñansa, pa facilita nan formacion efectivo;
e) Ta facilita medidanan di apoyo individualisa y efectivo den ambientenan cu ta optimalisa desaroyo academico y social, di conformidad cu e obhetivo di inclusion completo.
3. E Estadonan cu ta Parti ta brinda persona cu discapacidad e posibilidad di siña habilidadnan pa desaroyo practico y social, pa facilita nan participacion completo y igual den enseñansa y como miembro di comunidad. Pa tal fin, e Estadonan cu ta Parti ta adopta medida pertinente, entre nan:
a) Facilita siñamento di Braille, escritura alternativo, metodo, medio y formato di comunicacion aumentativo y alternativo, como tambe adkisicion di habilidadnan di orientacion y di mobilidad, y facilita apoyo y guia di persona den e mesun circunstancia;
b) Facilita siñamento di lenga di seña y promocion di identidad linguistico di e comunidad sordo;
c) Garantisa cu ta duna enseñansa na e personanan, y en particular mucha, cu ta ciego, sordo of sordociego, den e lenganan y e metodonan y medionan di comunicacion mas apropia pa cada persona, y den un ambiente cu ta permiti nan alcansa nan maximo desaroyo academico y social.
4. A fin di yuda garantisa realisacion di e derecho aki, e Estadonan cu ta Parti ta adopta medida pertinente pa emplea maestro, incluyendo maestro cu discapacidad, cu ta cualifica den lenga di seña y/of Braille, y pa forma profesionalnan y personal cu ta traha na tur nivel di enseñansa. E formacion ey ta inclui conscientisacion tocante discapacidad y uzo di metodo, medio y formato di comunicacion aumentativo y alternativo apropia, y tecnica y material educativo pa duna sosten na persona cu discapacidad.
5. E Estadonan cu ta Parti ta garantisa cu persona cu discapacidad tin acceso na enseñansa superior general, formacion profesional, enseñansa pa adulto y siñamento pa bida largo sin discriminacion y a base di igualdad cu otro persona. Pa tal fin, e Estadonan cu ta Parti ta garantisa cu ta realisa ahustacion rasonabel pa persona cu discapacidad.
Articulo 25
Salud
E Estadonan cu ta Parti ta reconoce cu persona cu discapacidad tin derecho riba goso di e nivel mas halto posibel di salud sin discriminacion pa motibo di discapacidad. E Estadonan cu ta Parti ta adopta tur medida pertinente pa garantisa acceso di persona cu discapacidad na servicionan di salud cu ta tene cuenta specifico cu genero, incluyendo rehabilitacion relaciona cu salud. En particular, e Estadonan cu ta Parti ta:
a) Proporciona persona cu discapacidad cuido y programanan di salud gratuito of na un prijs accesibel di e mesun variedad y calidad y segun e mesun normanan cu ta proporciona nan na otro persona, incluso den e area di salud sexual y reproductivo y di programanan di salud publico dirigi na e poblacion general;
b) Presta e servicionan di salud cu persona cu discapacidad mester haya specificamente como consecuencia di nan discapacidad, incluyendo deteccion tempran y intervencion, si ta necesario, y servicio destina na limita y preveni mas discapacidad, incluso cerca mucha y anciano;
c) Presta e servicionan ey mas cerca posibel di e propio comunidad di e personanan cu discapacidad, incluso den zonanan rural;
d) Exigi di e profesionalnan di salud pa duna persona cu discapacidad cuido di e mesun calidad cu nan ta duna otro persona, particularmente a base di e consentimento liber y bon informa cu nan ta haya di persona cu discapacidad, door di, entre otro, fomenta conscientisacion respecto di e derechonan humano, dignidad, autonomia y necesidadnan di persona cu discapacidad, pa medio di capacitacion y promulgacion di normanan etico pa cuido di salud tanto publico como priva;
e) Prohibi discriminacion contra persona cu discapacidad den provision di seguro di salud, y di seguro di bida si e seguro aki ta permiti den legislacion nacional, y mester provee e seguro ey na forma husto y rasonabel;
f) Impedi cu ta nenga, di manera discriminatorio, servicio di salud of di cuido di salud of suministro di alimento solido of likido, pa motibo di discapacidad.
Articulo 26
Habilitacion y rehabilitacion
1. E Estadonan cu ta Parti ta adopta medidanan efectivo y pertinente -incluso mediante apoyo di persona den e mesun circunstancia- pa persona cu discapacidad por logra y mantene maximo independencia, capacidad fisico, mental, social y profesional completo, y inclusion y participacion completo den tur aspecto di bida. Pa tal fin, e Estadonan cu ta Parti ta organisa, intensifica y amplia servicionan y programanan extenso di habilitacion y rehabilitacion, en particular den e areanan di salud, empleo, enseñansa y servicio social, di tal forma cu e servicionan y programanan ey:
a) Ta cuminsa den e etapa mas tempran posibel y ta basa riba un evaluacion multidisciplinario di e necesidadnan y capacidadnan individual di cada persona;
b) Ta sostene participacion y inclusion den comunidad y den tur aspecto di bida social, ta boluntario y ta na disposicion di persona cu discapacidad mas cerca posibel di nan propio comunidadnan, incluso den zonanan rural.
2. E Estadonan cu ta Parti ta promove desaroyo di capacitacion inicial y continuo pa e profesionalnan y e personal cu ta traha den e servicionan di habilitacion y rehabilitacion.
3. E Estadonan cu ta Parti ta stimula disponibilidad, conocemento y uzo di aparato tecnico y tecnologia di apoyo diseña pa persona cu discapacidad, asina leu cu nan ta relaciona cu habilitacion y rehabilitacion.
Articulo 27
Trabou y empleo
1. E Estadonan cu ta Parti ta reconoce e derecho di persona cu discapacidad riba trabou, a base di igualdad cu otro persona. Esey ta inclui e derecho di tin oportunidad di gana nan pan cu trabou libremente scogi of acepta, den un mercado y un ambiente laboral cu ta habri, inclusivo y accesibel pa persona cu discapacidad. E Estadonan cu ta Parti ta salvaguardia y ta promove ehercicio di e derecho riba trabou, incluso pa esnan cu haya un discapacidad durante trabou, tumando medidanan apropia, inclusive mediante legislacion, a fin di, entre otro:
a) Prohibi discriminacion pa motibo di discapacidad respecto di tur cuestion relaciona cu tur forma di empleo, incluyendo e condicionnan di seleccion, contratacion y empleo, continuidad di empleo, promocion profesional y condicionnan di trabou sigur y saludabel;
b) Protege e derechonan di persona cu discapacidad, a base di igualdad cu otro persona, riba condicionnan di trabou husto y favorabel, particularmente igualdad di oportunidad y pago igual pa trabou di igual balor, condicionnan di trabou sigur y saludabel, incluyendo proteccion contra intimidacion y restitucion di derecho den caso di inhusticia;
c) Garantisa cu persona cu discapacidad por eherce nan derechonan laboral y sindical, a base di igualdad cu otro persona;
d) Permiti pa persona cu discapacidad tin acceso efectivo na programanan general di orientacion tecnico y profesional, servicio di intermediacion pa trabou y formacion profesional y continuo;
e) Fomenta oportunidad di empleo y promocion profesional di persona cu discapacidad den e mercado laboral, y apoya nan den buscamento, hayamento y mantenemento di trabou of den reincorporacion na trabou;
f) Promove oportunidad di trabou independiente, empresariado, lantamento di cooperativa y establecemento di empresa propio;
g) Duna persona cu discapacidad trabou den sector publico;
h) Promove empleo di persona cu discapacidad den sector priva pa medio di maneho y medida apropia, cu por inclui programanan di accion afirmativo, incentivo y otro medida;
i) Garantisa cu ta realisa ahustacion rasonabel pa persona cu discapacidad na e luga di trabou;
j) Promove adkisicion di experiencia laboral di persona cu discapacidad den mercado laboral habri;
k) Promove programanan di rehabilitacion vocacional y profesional, di mantenemento di empleo y di reincorporacion na trabou dirigi riba persona cu discapacidad.
2. E Estadonan cu ta Parti ta garantisa cu persona cu discapacidad lo no ta someti na sclavitud ni na servidumbre y cu nan ta protegi, a base di igualdad cu otro persona, contra trabou forsa of obligatorio.
Articulo 28
Nivel di bida y proteccion social adecuado
1. E Estadonan cu ta Parti ta reconoce e derecho di persona cu discapacidad riba un nivel di bida adecuado pa nan mes y pa nan famianan, locual ta inclui cuminda, paña y vivienda adecuado, y riba un mehoracion continuo di nan condicionnan di bida, y ta tuma medida pertinente pa salvaguardia y promove realisacion di e derecho ey sin discriminacion pa motibo di discapacidad.
2. E Estadonan cu ta Parti ta reconoce e derecho di persona cu discapacidad riba proteccion social y riba goso di e derecho ey, sin discriminacion pa motibo di nan discapacidad, y ta tuma medida pertinente pa salvaguardia y promove realisacion di e derecho ey, incluyendo medida pa:
a) Garantisa acceso di persona cu discapacidad, a base di igualdad, na servicio di awa potabel y garantisa acceso na servicio, instrumento y otro forma di asistencia adecuado na prijs accesibel, pa atende e necesidadnan relaciona cu nan discapacidad;
b) Garantisa acceso di persona cu discapacidad, en particular muhe y mucha muhe cu discapacidad y anciano cu discapacidad, na programanan di proteccion social y programanan di reduccion di pobresa;
c) Garantisa acceso di persona cu discapacidad y nan famianan cu ta biba den situacion di pobresa na asistencia gubernamental pa paga e gastonan relaciona cu nan discapacidad, incluyendo training, asesoramento, yudansa financiero y servicio di cuido temporal adecuado;
d) Garantisa acceso di persona cu discapacidad na programanan di vivienda popular;
e) Garantisa acceso di persona cu discapacidad, a base di igualdad, na beneficionan di pensioen y programanan di pensioen.
Articulo 29
Participacion den bida politico y bida publico
E Estadonan cu ta Parti ta garantisa persona cu discapacidad derecho politico y e posibilidad di gosa di nan a base di igualdad cu otro persona y nan ta compromete nan mes na:
a) Garantisa cu persona cu discapacidad por participa plenamente y efectivamente den bida politico y bida publico, a base di igualdad cu otro persona, directamente of via representantenan libremente elegi, incluyendo e derecho y e posibilidad di persona cu discapacidad di vota y di wordo elegi, entre otro door di:
i) Garantisa cu e proceduranan, facilidadnan y materialnan electoral ta adecuado, accesibel y facil di compronde y di uza;
ii) Protege e derecho di persona cu discapacidad di emiti nan voto den secreto den eleccion y referendum publico, sin intimidacion, y di presenta nan mes como candidato den eleccion, y efectivamente eherce cargo y desempeña cualke funcion publico na tur nivel di gobierno, facilitando uzo di tecnologia nobo y di tecnologia di apoyo, unda ta apropia;
iii) Garantisa expresion liber di e boluntad di persona cu discapacidad como elector y, pa tal fin, semper cu ta necesario y a base di nan peticion, permiti pa un persona di nan scogencia duna nan asistencia ora di vota;
b) Promove activamente un ambiente den cua persona cu discapacidad por participa plenamente y efectivamente den ehercicio di funcion publico, sin discriminacion y a base di igualdad cu otro persona, y fomenta nan participacion den asunto publico, incluso:
i) Participa den organisacion y asociacion no gubernamental comprometi cu bida publico y politico di e pais, y den actividad y administracion di partido politico;
ii) Lanta y afilia na organisacion di persona cu discapacidad pa representa persona cu discapacidad na nivel internacional, nacional, regional y local.
Articulo 30
Participacion den bida cultural, recreacion, actividad di tempo liber y deporte
1. E Estadonan cu ta Parti ta reconoce e derecho di persona cu discapacidad di participa, a base di igualdad cu otro persona, den bida cultural y ta adopta tur medida pertinente pa garantisa cu persona cu discapacidad:
a) Tin acceso na material cultural den formato accesibel;
b) Tin acceso na programanan di television, pelicula, teatro y otro actividad cultural den formato accesibel;
c) Tin acceso na luganan unda ta ofrece presentacion of servicio cultural manera teatro, museo, cine, biblioteca y servicio turistico y, asina leu cu ta posibel, tin acceso na monumentonan y sitionan di importancia cultural nacional.
2. E Estadonan cu ta Parti ta adopta medida pertinente pa persona cu discapacidad por desaroya y uza nan potencial creativo, artistico y intelectual, no solamente na nan propio beneficio sino tambe pa enrikecemento di sociedad.
3. E Estadonan cu ta Parti ta tuma tur medida pertinente, di conformidad cu derecho internacional, pa garantisa cu e leynan di proteccion di derecho di propiedad intelectual no ta forma un barera excesivo of discriminatorio pa acceso di persona cu discapacidad na material cultural.
4. Persona cu discapacidad tin derecho, a base di igualdad cu otro persona, riba reconocemento y apoyo di nan identidad cultural y linguistico specifico, incluyendo lenga di seña y cultura di hende sordo.
5. Cu mira pa facilita participacion di persona cu discapacidad, a base di igualdad cu otro persona, na actividadnan recreativo, di tempo liber y deportivo, e Estadonan cu ta Parti ta adopta medida apropia pa:
a) Encurasha y promove participacion, mas tanto posibel, di persona cu discapacidad na actividad deportivo general na tur nivel;
b) Garantisa cu persona cu discapacidad tin oportunidad di organisa, desaroya y participa na actividad deportivo y recreativo specifico pa persona cu discapacidad y, pa tal fin, promove dunamento, a base di igualdad cu otro persona, di instruccion, formacion y recurso adecuado;
c) Garantisa cu persona cu discapacidad tin acceso na facilidadnan deportivo, recreativo y turistico;
d) Garantisa cu mucha cu discapacidad tin igual acceso cu otro mucha na participacion den wega, recreacion y actividad di tempo liber y deportivo, incluyendo e actividadnan realisa den e sistema escolar;
e) Garantisa cu persona cu discapacidad tin acceso na servicio duna door di esnan cu ta envolvi den organisacion di actividadnan recreativo, turistico, di tempo liber y deportivo.
Articulo 31
Estadistica y recopilacion di dato
1. E Estadonan cu ta Parti ta recopila informacion adecuado, incluyendo dato estadistico y di investigacion, a fin di permiti nan formula y implementa maneho pa ehecucion di e Tratado aki. Den e proceso di recopilacion y mantenemento di e informacion ey mester:
a) Cumpli cu garantianan legalmente estableci, incluyendo legislacion tocante proteccion di dato, pa garantisa confidencialidad y respet di privacidad di persona cu discapacidad;
b) Cumpli cu normanan internacionalmente acepta pa protege e derechonan humano y libertadnan fundamental, como tambe principionan etico den recopilacion y uzo di estadistica.
2. E informacion recopila di conformidad cu e articulo aki ta wordo desagrega na forma debido y ta uz’e pa yuda evalua implementacion di e obligacionnan di e Estadonan cu ta Parti en virtud di e Tratado aki, como tambe pa identifica y elimina e bareranan cu persona cu discapacidad ta confronta den ehercicio di nan derechonan.
3. E Estadonan cu ta Parti ta asumi nan responsabilidad di difundi e estadisticanan ey y garantisa cu nan ta accesibel pa persona cu discapacidad y otro persona.
Articulo 32
Cooperacion internacional
1. E Estadonan cu ta Parti ta reconoce importancia di cooperacion internacional y su promocion, como apoyo pa e esfuersonan nacional pa realisacion di e proposito y e obhetivonan di e Tratado aki, y ta tuma medida pertinente y efectivo en conexion cu esey, entre Estado y, caminda ta apropia, den asociacion cu organisacionnan internacional y regional relevante y cu sociedad civil, en particular organisacionnan di persona cu discapacidad. Entre e medidanan ey por inclui, entre otro:
a) Garantisa cu cooperacion internacional, incluyendo e programanan di desaroyo internacional, ta inclui persona cu discapacidad y ta accesibel pa nan;
b) Facilita y apoya fomento di capacidad, incluso pa medio di intercambio y compartimento di informacion, experiencia, programa di formacion y bon practica;
c) Facilita cooperacion den investigacion y acceso na conocemento cientifico y tecnico;
d) Duna, caminda ta necesario, asistencia tecnico y economico, entre otro door di facilita acceso na tecnologia accesibel y di apoyo, y door di comparti e tecnologianan ey, y pa medio di transferencia di tecnologia.
2. Ta aplica e stipulacionnan di e articulo aki sin perhuicio di e obligacionnan cu cada Estado cu ta Parti tin en virtud di e Tratado aki.
Articulo 33
Implementacion y supervision nacional
1. E Estadonan cu ta Parti, di conformidad cu nan sistema organisativo, ta designa un of mas punto focal den gobierno encarga cu e asuntonan relaciona cu implementacion di e Tratado aki y ta considera debidamente establecemento of designacion di un mecanismo di coordinacion den gobierno pa facilita tumamento di medida al respecto den diferente sector y na diferente nivel.
2. E Estadonan cu ta Parti, di conformidad cu nan sistema huridico y administrativo, ta mantene, reforsa, designa of establece na nivel nacional un cuadro cu, segun ta rekeri, ta consisti di un of mas mecanismo independiente pa promove, protege y supervisa implementacion di e Tratado aki. Ora cu ta designa of establece e mecanismo(nan) ey, e Estadonan cu ta Parti ta tene cuenta cu e principionan cu ta concerni e condicion huridico y e funcionamento di e institucionnan nacional di proteccion y promocion di derecho humano.
3. Sociedad civil, y en particular persona cu discapacidad y e organisacionnan cu ta representa nan, ta wordo envolvi y ta participa plenamente den e proceso di supervision.
Articulo 34
Comite pa derecho di persona cu discapacidad
1. Lo crea un Comite pa Derecho di Persona cu Discapacidad (di aki padilanti denomina “e Comite”) cu ta desempeña e funcionnan cu ta menciona a continuacion.
2. E Comite ta consisti, na momento cu e Tratado aki drenta na vigor, di 12 experto. Ora cu e Tratado aki obtene 60 ratificacion of afiliacion mas, ta aumenta composicion di e Comite cu seis miembro mas, yegando asina na e maximo di 18 miembro.
3. E miembronan di e Comite ta desempeña nan funcionnan a titulo personal y nan mester ta persona di gran integridad moral y cu competencia y experiencia reconoci riba e tereno cu e Tratado aki ta cubri. Ta pidi e Estadonan cu ta Parti pa, ora cu nan nomina nan candidatonan, tuma debidamente na consideracion e stipulacion menciona den numeral 3 di articulo 4 di e Tratado aki.
4. E miembronan di e Comite ta wordo elegi pa e Estadonan cu ta Parti, tumando na consideracion un distribucion geografico ekitativo, representacion di e diferente formanan di civilisacion y di e principal sistemanan huridico, un representacion di genero balansa y participacion di experto cu discapacidad.
5. E miembronan di e Comite ta wordo elegi pa medio di voto secreto for di un lista di persona nomina door di e Estadonan cu ta Parti for di nan ciudadanonan den e reunionnan di e Conferencia di e Estadonan cu ta Parti. Den e reunionnan ey, den cuanan dos di tres parti di e Estadonan cu ta Parti ta forma quorum, e personanan elegi pa e Comite ta esnan cu obtene e mayor cantidad di voto y un mayoria absoluto di e votonan di e representantenan di e Estadonan cu ta Parti cu ta presente y cu ta emiti nan voto.
6. Ta tene e prome eleccion pa mas tarda seis luna despues di e fecha cu e Tratado aki drenta na vigor. Por lo menos cuater luna prome cu e fecha di cada eleccion, Secretario General di Nacionnan Uni ta dirigi un carta na e Estadonan cu ta Parti pidiendo nan pa presenta nomber di nan candidatonan denter di dos luna. Secretario General ta prepara despues un lista na orden alfabetico di tur e personanan nomina di e forma ey, indicando e Estadonan cu ta Parti cu a nomina nan y ta presenta esaki na e Estadonan cu ta Parti den e Tratado aki.
7. Ta elegi e miembronan di e Comite pa un periodo di cuater aña. Nan por wordo reelegi un biaha. Sinembargo, e mandato di seis di e miembronan elegi den e prome eleccion ta caduca despues di dos aña; inmediatamente despues di e prome eleccion, e presidente di e reunion na cua ta referi den numeral 5 di e articulo aki ta saca e nombernan di e seis miembronan ey pa medio di lot.
8. E eleccion di e seis miembronan adicional di e Comite ta tuma luga den cuadro di eleccion ordinario, di conformidad cu e stipulacionnan relevante di e articulo aki.
9. Den caso cu un miembro di e Comite fayece, renuncia of declara cu, pa cualke otro motibo, e no por sigui desempeña su funcion, e Estado cu ta Parti cu a nomina e miembro ey ta designa otro experto cu ta posee e cualificacionnan y ta cumpli cu e rekisitonan menciona den e stipulacionnan corespondiente di e articulo aki pa ocupa e puesto durante e resto di e mandato.
10. E Comite ta fiha su propio reglamento di orden.
11. Secretario General di Nacionnan Uni ta proporciona e personal y e facilidadnan necesario pa desempeño efectivo di e funcionnan di e Comite conforme e Tratado aki y ta convoca su reunion inicial.
12. Cu aprobacion di Asamblea General di Nacionnan Uni, e miembronan di e Comite estableci conforme e Tratado aki ta ricibi emolumento for di e recursonan di Nacionnan Uni bou di e termino- y condicionnan cu Asamblea General stipula, tumando na consideracion importancia di e responsabilidadnan di e Comite.
13. E miembronan di e Comite tin derecho riba e facilidadnan, privilegionan y inmunidadnan cu ta concede e expertonan cu ta realisa misionnan pa Nacionnan Uni, manera ta stipula den e seccionnan corespondiente di e Tratado tocante Privilegio y Inmunidad di Nacionnan Uni.
Articulo 35
Rapport presenta door di e Estadonan cu ta Parti
1. Cada Estado cu ta Parti ta presenta na e Comite, pa intermediacion di Secretario General di Nacionnan Uni, un rapport extenso tocante e medidanan tuma pa cumpli cu su obligacionnan en virtud di e Tratado aki y tocante e progreso logra al respecto, denter di dos aña despues cu e Tratado aki drenta na vigor pa e Estado cu ta Parti concerni.
2. Posteriormente e Estadonan cu ta Parti ta presenta rapportnan subsiguiente por lo menos cada cuater aña y pa lo demas ki ora cu e Comite pidi nan esey.
3. E Comite ta dicidi tocante e liñanan di guia cu ta aplicabel riba contenido di e rapportnan.
4. Un Estado cu ta Parti cu a presenta un rapport inicial extenso na e Comite no tin mester di ripiti, den su rapportnan subsiguiente, informacion previamente suministra. Ta pidi e Estadonan cu ta Parti pa, ora cu nan prepara rapport pa e Comite, considera pa haci esey pa medio di un procedura habri y transparente y tumando debidamente na consideracion e stipulacion menciona den numeral 3 di articulo 4 di e Tratado aki.
5. Den e rapportnan por indica e factornan y e dificultadnan cu ta afecta e grado di cumplimento cu e obligacionnan contrai en virtud di e Tratado aki.
Articulo 36
Tratamento di rapport
1. E Comite ta trata cada rapport, e ta duna e sugerencianan y e recomendacionnan general cu e ta considera oportuno tocante e rapport y e ta remiti esakinan na e Estado cu ta Parti concerni. E Estado cu ta Parti por reacciona mandando e Comite cualke informacion cu e ta desea. E Comite por pidi e Estadonan cu ta Parti mas informacion relaciona cu implementacion di e Tratado aki.
2. Si un Estado cu ta Parti ta considerablemente atrasa cu presentacion di un rapport, e Comite por notifica e Estado cu ta Parti concerni e necesidad di investiga implementacion di e Tratado aki na dicho Estado cu ta Parti, a base di informacion confiabel cu ta pone na disposicion di e Comite, den caso cu no presenta e rapport en cuestion denter di tres luna despues di e notificacion. E Comite ta combida e Estado cu ta Parti concerni pa participa na tal investigacion. Den caso cu e Estado cu ta Parti reacciona presentando e rapport corespondiente, ta aplica e stipulacionnan di numeral 1 di e articulo aki.
3. Secretario General di Nacionnan Uni ta pone e rapportnan na disposicion di tur e Estadonan cu ta Parti.
4. E Estadonan cu ta Parti ta pone nan rapportnan ampliamente na disposicion di publico den nan propio pais y ta facilita acceso na e sugerencianan y e recomendacionnan general tocante e rapportnan ey.
5. Segun cu e Comite considera apropia, e ta transmiti e rapportnan di e Estadonan cu ta Parti na e organismonan specialisa, e fondonan y e programanan di Nacionnan Uni, y na otro organo competente, pa nan trata un peticion of un indicacion di e necesidad di conseho of asistencia tecnico inclui den e rapportnan ey, hunto cu e observacionnan y e recomendacionnan di e Comite, si tin, tocante e peticionnan of indicacionnan ey.
Articulo 37
Cooperacion entre e Estadonan cu ta Parti y e Comite
1. Cada Estado cu ta Parti ta coopera cu e Comite y ta yuda su miembronan den cumplimento di nan mandato.
2. Den su relacion cu e Estadonan cu ta Parti, e Comite ta tuma debidamente na consideracion e medionan y e maneranan pa mehora e capacidad nacional pa implementacion di e Tratado aki, incluso pa medio di cooperacion internacional.
Articulo 38
Relacion di e Comite cu otro organo
A fin di fomenta implementacion efectivo di e Tratado aki y di stimula cooperacion internacional riba e tereno cu e Tratado aki ta abarca:
a) E organismonan specialisa y e demas organonan di Nacionnan Uni tin e derecho di ta representa den e investigacion tocante implementacion di e stipulacionnan di e Tratado aki cu ta cay denter di e cuadro di nan mandato. E Comite por invita e organismonan specialisa y otro organo competente cu e ta considera apropia, pa nan duna conseho specialisa tocante implementacion di e Tratado den e areanan cu ta cay denter di e cuadro di nan respectivo mandatonan. E Comite por pidi e organismonan specialisa y otro organo di Nacionnan Uni pa presenta rapport tocante implementacion di e Tratado den e areanan cu ta cay denter di e cuadro di nan actividadnan;
b) Den ehecucion di su mandato e Comite ta consulta, di forma apropia, cu otro organo relevante institui en virtud di tratadonan internacional di derecho humano, cu mira pa garantisa consistencia di nan respectivo liñanan di guia pa presentacion di rapport, sugerencia y recomendacion general y pa evita duplicacion y superposicion (overlapping) den ehercicio di nan funcionnan.
Articulo 39
Rapport di e Comite
Cada dos aña e Comite ta raporta na Asamblea General y Conseho Economico y Social tocante su actividadnan y e por duna sugerencia y recomendacion general basa riba estudio di e rapportnan y riba informacion ricibi di e Estadonan cu ta Parti. Ta inclui e sugerencianan y e recomendacionnan general ey den e rapport di e Comite, hunto cu e comentarionan, si tin, di e Estadonan cu ta Parti.
Articulo 40
Conferencia di e Estadonan cu ta Parti
1. E Estadonan cu ta Parti ta reuni regularmente den un Conferencia di e Estadonan cu ta Parti, a fin di trata cualke asunto relaciona cu implementacion di e Tratado aki.
2. Secretario General di Nacionnan Uni ta convoca e Conferencia di e Estadonan cu ta Parti pa mas tarda seis luna despues cu e Tratado aki drenta na vigor. Secretario General ta convoca e reunionnan subsiguiente cada dos aña of a base di e decision di e Conferencia di e Estadonan cu ta Parti.
Articulo 41
Depositario
Secretario General di Nacionnan Uni ta e depositario di e Tratado aki.
Articulo 42
Firma
E Tratado aki ta habri pa firma pa tur Estado y pa e organisacionnan di integracion regional na Sede di Nacionnan Uni na New York for di 30 di maart 2007.
Articulo 43
Consentimento di obligacion
E Tratado aki ta suheto na ratificacion door di e Estadonan firmante y na confirmacion oficial door di e organisacionnan di integracion regional firmante. E ta habri pa afiliacion di cualke Estado of organisacion di integracion regional cu no a firma e Tratado.
Articulo 44
Organisacion di integracion regional
1. Bou di “organisacion di integracion regional” ta compronde un organisacion constitui pa e Estadonan soberano di un region determina, na cua su Estadonan miembro a transferi competencia respecto di e cuestionnan riba cuanan e Tratado aki ta aplicabel. E organisacionnan ey ta declara, den nan actanan di confirmacion oficial of afiliacion, nan grado di competencia respecto di e cuestionnan riba cuanan e Tratado aki ta aplicabel. Posteriormente nan ta informa e depositario tocante cualke modificacion substancial di nan grado di competencia.
2. E referencianan na “E Estadonan cu ta Parti” den e Tratado aki ta aplicabel riba e organisacionnan ey denter di e limitenan di nan competencia.
3. Pa aplicacion di loke ta stipula den numeral 1 di articulo 45 y den numeral 2 y 3 di articulo 47 di e Tratado aki, no ta tene na cuenta ningun acta deposita door di un organisacion di integracion regional.
4. E organisacionnan di integracion regional, den asuntonan cu ta cay denter di nan competencia, por eherce nan derecho di voto den e Conferencia di e Estadonan cu ta Parti, cu un cantidad di voto igual na e cantidad di nan Estadonan miembro cu ta Parti den e Tratado aki. Dicho organisacionnan no ta eherce nan derecho di voto si un di nan Estadonan miembro ta eherce su derecho di voto, y vice versa.
Articulo 45
Drentamento na vigor
1. E Tratado aki ta drenta na vigor e di trinta dia despues di e fecha cu a deposita e di binti acta di ratificacion of afiliacion.
2. Pa cada Estado of organisacion di integracion regional cu ratifica, confirma oficialmente of afilia na e Tratado aki despues cu a deposita e di binti acta pa tal efecto, e Tratado ta drenta na vigor e di trinta dia despues di e fecha cu el a deposita su propio acta pa tal efecto.
Articulo 46
Reserva
1. No ta permiti reserva cu ta incompatibel cu e obhetivo y e proposito di e Tratado aki.
2. Por retira reserva na tur momento.
Articulo 47
Enmienda
1. Cualke Estado cu ta Parti por propone un enmienda na e Tratado aki y present’e na Secretario General di Nacionnan Uni. Secretario General ta comunica cualke enmienda proponi na e Estadonan cu ta Parti, cu e peticion pa notific’e si nan ta na fabor di un conferencia di e Estadonan cu ta Parti cu e proposito di trata e proposicionnan y dicidi tocante nan. Den caso cu denter di cuater luna despues di e fecha di tal comunicacion, por lo menos un di tres parti di e Estadonan cu ta Parti ta na fabor di un tal conferencia, Secretario General ta convoca e conferencia bou di auspicio di Nacionnan Uni. Cualke enmienda adopta pa un mayoria di dos di tres parti di e Estadonan cu ta Parti presente y cu ta vota ta wordo presenta door di Secretario General na Asamblea General di Nacionnan Uni pa su aprobacion y posteriormente na tur e Estadonan cu ta Parti pa su aceptacion.
2. Un enmienda adopta y aproba di conformidad cu numeral 1 di e articulo aki ta drenta na vigor e di trinta dia despues di e fecha cu e cantidad di acta di aceptacion deposita alcansa dos di tres parti di e cantidad di Estadonan cu ta Parti cu tabatin e dia di adopcion di e enmienda. Posteriormente e enmienda ta drenta na vigor pa cualke Estado cu ta Parti e di trinta dia despues cu el a deposita su propio acta di aceptacion. Un enmienda ta obligatorio exclusivamente pa e Estadonan cu ta Parti cu a acept’e.
3. Den caso cu e Conferencia di e Estadonan cu ta Parti dicidi asina pa consenso, un enmienda adopta y aproba di conformidad cu numeral 1 di e articulo aki cu ta relaciona exclusivamente cu articulo 34, 38, 39 y 40 ta drenta na vigor pa tur e Estadonan cu ta Parti e di trinta dia despues di e fecha cu e cantidad di acta di aceptacion deposita alcansa dos di tres parti di e cantidad di Estadonan cu ta Parti cu tabatin e dia di adopcion di e enmienda.
Articulo 48
Cancelacion
Un Estado cu ta Parti por cancela e Tratado aki pa medio di un notificacion por escrito dirigi na Secretario General di Nacionnan Uni. E cancelacion ta bira efectivo un aña despues cu Secretario General ricibi e notificacion.
Articulo 49
Formato accesibel
Ta pone e texto di e Tratado aki na disposicion den formato accesibel.
Articulo 50
Texto autentico
E textonan na Arabe, Chines, Frances, Ingles, Ruso y Spaño di e Tratado aki ta igualmente autentico.
COMO TESTIMONIO DI ESEY, e plenipotenciarionan firmante, debidamente autorisa pa nan respectivo gobiernonan pa tal efecto, a firma e Tratado aki.


c: text/html

text:
Archivo di December, 2011
Minister Otmar Oduber a duna instruccion hunto cu APA pa crusero yena di Venezolano drenta waf di Playa
ORANJESTAD(AAN):– Falta di pago na agencia maritimo a pone cu kier a laga un barco crusero keda sin drenta Aruba.
E barco Ola Esmeralda cu algun mil Venezolano abordo tabata di drenta dia 30 di December den oranan di mainta y sali bek dia 1 di January 2012 den oranan di mainta.
ORANJESTAD (AAN): MERCA: “Lo mi cura bo heridanan, lo mi cura bo cicatriznan, pero mi no a sunchi bo ainda”, ta e palabranan di un cancion riba un disco pa Joran van der Sloot.
Mary Hamer, un radiologo di 55 aña di Florida, ta trahando riba un CD pa recauda placa, pa libera e Hulandes di 24 aña, acusa di asesinato.
ORANJESTAD(AAN)– Dianan 10, 11, 12, y 14 di januari proximo, 6 clas nobo di Taoist Tai Chi®artenan interno di salud pa principiante ta cuminsa na diferente localidad.
E biaha aki lo continua haci uso di nos Centro recien adkiri na Stadionweg 13 dunando 2 les pa siman.
ORANJESTAD(AAN)– Recientemente JCI Aruba a celebra 50 aña di existencia.
E evento aki a tuma luga den e prestigioso palo di coco restaurant di Holiday Inn hotel caminda a instala e bestuur nobo pa 2012.
ORANJESTAD(AAN):– Un avion Venezolano cu matricula YV-1177 a haci un aterizahe na un lugar robez.
E por tabata un desaster si a resulta cu otro avion tabata biniendo pa subi pista. E avion aki tabata biniendo for di Venezuela y a bai baha mainta trempan. E momento ey solo tabata saliendo.
Resumen Aña 2011 di Sindicato di Polis Arubano
ORANJESTAD (AAN): Aña 2011 ta cabando y ta na su lugar pa resumi kico e aña aki a nifica pa e directiva di Sindicato di Polis Arubano (SPA) y su miembronan, segun e resumen di aña ricibi di Sindicato di Polis Arubano (SPA) cu ta sigui menciona lo siguiente;
Den su totalidad aña 2011 tabata uno basta activo pa SPA. Despues di un temporada di Carnaval cu a termina lagando e Polisnan miembronan di SPA, di un forma inexplicable e innecesario, cu man yen di trabao, Sindicato di Polis a dicidi di sali na defensa di su miembronan y manda un carta pa Prome Minister, Minister di Justicia y su Excelencia Gobernador.
ORANJESTAD (AAN): Pa cada problema mester tin un solucion sea riba corto of largo plazo. Un problema pa kita esaki for di caminda pa medio di comete suicidio no ta un solucion.
Danki Dios hopi di esnan cu a intenta a worde scapa na ultimo momento. Esaki tabata e caso aki na unda un hoben biba den Dakota kier a pone fin na su bida.
Pa Mercedes A.H-Monge
ORANJESTAD(AAN):Nos ta yegando na e ultimo trapi di Aña 2011, y habrimento di porta pa 2012 drenta den nos pais, den nos hogarnan, den nos bida.
Hopi ta wordo bisa cu e aña cu ta bin lo ta uno mas dificil cu esun cu nos lo yama ayo, sinembargo, tambe ta ser bisa cu den temponan dificil e sernan humano ta bira mas creativo pa traha riba su mes progreso y bienestar.
Un Felis y prospero aña 2012.
ORANJESTAD(AAN): “Apreciabel coleganan den e mundo di enseñansa, specialmente abo, miembro di nos sindicato.
Na prome lugar directiva di SIMAR ta desea cada un di boso un felis y prospero aña 2012, yen di dicha, salud, amor, sabiduria, alegria y properidad.
ora homber a bin haci intento pa tira cosnan illegal den KIA
ORANJESTAD(AAN):– Personal atento di CEA den toren a los tres tiro ora cu a mira cierto cosnan straño andando.
Pa algun tempo tin masha comentario riba e movecionnan den e area rond di prison.
Ta ser menciona cu ta tirando cosnan di pafor riba e tereno di KIA.
ORANJESTAD(AAN)– Ley di Pensioen General a keda aproba pa Parlamento cu gran mayoria. Un Ley- cu den e temponan dificil di crisis mundial- hopi no a kere den dje. Na principio sigur no esnan di fraccion di MEP.
Durante tratamento di e ley aki, por a bolbe scucha con miembronan di fracion di MEP- por lo menos ora nan tabatey fisicamente den sala di Parlamento- a cuestiona atrobe tur instancia cu tin directamente of indirectamente di haber cu e ley di Pensioen General.
Segun Juffrouw di school:
ORANJESTAD (AAN) – DIARIO tabata tin un conversacion informal cu un juffrouw di un school na San Nicolas, ken ta masha contento cu e Leerplicht a worde aproba den Parlamento.
El a menciona cu esaki ta masha importante mes, pasobra aunke por sona straño, na Aruba tin hopi mucha cu ta keda sin enseñanza den edad di kleuter pa school basico, specialmente yiunan di mayornan imigrante cu no ta regla nan papelnan manera mester ta.
ORANJESTAD(AAN)– Fundacion Scol di Idioma a reparti diploma na su gruponan di studiante den diferente idioma. Riba e anochi aki tambe e fundacion a recorda nan 10 aniversario cu e instituto ta brindando servicio na pueblo di Aruba y nos islanan ruman.

robotstxt: allowed

filter: keep


text:
Archivo di July, 2009
ORANJESTAD (AAN): Dos biaha caba, AZV ta violando sentencia di Huez, door di keda sin paga placa cu a worde gana hustamente door di e mihor neurologo di Aruba, esta Dr. Vallejo.
E biaha aki, parce cu ta un funcionario di seccion Financiero di AZV ta bin cu excusa fofo… pa asina viola e sentencia di Huez.
Manera ta conoci, Dr. Vallejo a haye obliga na pone caso dilanti Huez, debi cu e instancia di AZV ta comete abuso contra dje, reteniendo pago. E impresion cu Dr. Vallejo tabatin, ta cu e Aseguro General di Aruba ta sancionando e docter pa su ideanan politico, y di forma parti di oposicion di Gobierno.
ORANJESTAD (AAN): Riba Diamars, pa medio di vocero policial a keda suministra oficialmente di ladronicia y kiebro cu a tuma lugar dialuna marduga na Botica di Servicio Maria na Santa Cruz.
Parce cu no ta prome biaha cu posiblemente e mesun ladron a logra kibra drenta, tira man riba caha di placa. Patruya Santa Cruz cu a presenta a topa cu un guardia di seguridad.
Segun e guardia su version, e ta encarga cu vigilancia na Valero Santa Cruz., na un dado momento el a desorden pa cual el a bay tira un bista pa averigua kico lo por a tuma lugar. El a bin constata cu desconoci a destrui porta glas di Botica Maria cu bloki.
ORANJESTAD(AAN)– – “Aruba mester di un cambio di gobernacion hopi rapido. Un cambio cu lo duna empresanan y e pueblo seguridad atrobe. Un cambio di gobernacion ta e unico remedi y forma pa ataca e crisis grandi cu nos ta enfrentando na e momentonan aki”, palabranan fuerte di lider di partido AVP mr. Mike Eman.
Mike Eman a habri e conferencia di prensa semanal di partido AVP bisando cu e kier a dedica henter e conferencia di prensa na e situacion hopi grave pa loke ta Aruba su desaroyo economico y su futuro dor di e situacion dramatico di nos refineria Valero. Cada ora cu pasa empresanan cu ta trahando den Valero ta notificando hopi empleado cu no tin trabou mas pa nan.
ORANJESTAD (AAN): For di basta dia DIARIO a bin ta papiando riba e situacion serio cu nos hubentud ta pasando aden. Tin casonan caminda ya caba a bati alarma na autoridad pa cosnan realmente lamentable cu ta sosodiendo den nos comunidad.
Algun siman atras nos a bin cu informacion alertando riba e hecho cu na Aruba tin e wela mas jong di mundo, locual no ta nada pa gaba ni haci fanfarea di esaki.
E casonan di embarazo hubenil na Aruba cada dia ta bay den aumento. Tin datonan di un mucha cu a sali na estado cu unicamente 11 aña, aki na nos isla y asina mes nos por sigui menciona mas ehemplonan.
ORANJESTAD(AAN): Ora cu DIARIO a bisa cu e tino di e fiscal Casper van der Schaft ta otro caminda nos ta bolbe haya confirmacion di esaki. Otro eror mesun fiscal a comete.
Mientras cu polis ta labora pa pueblo sosega, ministerio publico ta sigui faya y asina mas sospechoso ta sigui sali liber. DIARIO a busca contacto cu abogado mr Edwin Duijneveld pasobra tan et su persona ta representa e famia chines di Cheng Xing.
DIARIO ta sigur cu den detayenan cu tin e abogado aki sigur no ta laga ningun eror pasa bay.
ORANJESTAD (AAN): E dianan aki Douane Recherche ta atento y ta hiba un control severo na aeropuerto.
Den un tempo relativamente corto nan tabata sa di detecta dos homber cu tabata na punto di viaha pa hulanda.
Den nos edicion di ayera a keda publica di e dos hombernan supuestamente bon amigo di defunto Guiseppe Arend Phelipa mihor conoci como “Eppy”.
Manera ta conoci “Eppy” a worde asesina altura di Golden Gate diadomingo al instante door di a ricibi un tiro fatal den cabez.
ORANJESTAD (AAN):Keda pega den historia y discuti locual a pasa añanan anterior, no tin relevancia pa e desaroyo actual. E momentonan aki, no tin tempo di perde di discuti pasado y keda stagna den tempo.
Awor mas cu nunca nos mester ta pragmatico, creativo y uni pa hunto resolve retonan grandi cu nos dushi isla ta confrontando. Keda discuti diferencianan di opinion of di color politico di 10 of 20 aña pasa, no ta aporta na solucionan pa nos futuro.
ORANJESTAD (AAN): Aruba a keda sacudi cu otro caso serio mas diadomingo mainta. Un crimen hopi serio caminda e homber Guiseppe Arend Phelipa naci na Curacao a ser mata cu un tiro den cabez.
E caso a pasa den careda di 10’or y e prome información cu a drenta ta cu un hende a worde tira y ta hopi grave.
Berdad na yegada di polis y ambulance a cuminsa trata dune asistencia medico pero for di e momentonan ey por a mira cu e tiro tabata mortal den cabez.
ORANJESTAD(AAN)– Den oranan di diahuebs atardi lider di partido AVP e energico Mike Eman a tene un reunion cu tres persona prominente riba tereno di asuntonan policial y husticia. Hendenan cu un experiencia amplio y un conocimento grandi riba e terenonan ya menciona.
Nan ta e tres ex comisarionan di polis, sr.J.van der Straten, sr.A.Nectar y sr. R.Peterson.
Lamentablemente sr.Rasmijn no por tabata presente.
Tambe tabata presente Luciano Milliard.
ORANJESTAD(AAN)– Segun un comunicado di Comision Un Solo Aruba, e malesa di partido MEP di play santo y gaña hende ta pega masha lihe mes y un di e marioneta nobo di MEP a demostra esaki claramente.
Den e promer encuentro di un posibel candidato riba e lista geel (pasobra e no sa si e ta bay riba dje of banda di dje) cu prensa, e marioneta aki ya caba a bin cu un serie di mentiranan dilanti y tabatin e curashi di ataca Otmar Oduber.
ORANJESTAD (AAN): Pa algun dia caba tin informacionnan drentando na nos mesa di redaccion cu tin cosnan hopi dudoso ta pasando den Departamento di Enseñanza na Aruba. Mayornan ta yamando nos redaccion pa mustra ariba e hecho cu nan yiunan ta obliga pa atende un seminario pa nan por haya un studielening.
Algun di nan ta te hasta mustra ariba e hecho cu e instituto tras di e seminarionan aki tin origennan dudoso. E informacion cu nos ta hayando ta cu e instituto tras di e seminarionan y e seminario mes ta basa ariba enseñansanan di un grupo (algun ta yame “Secta”) cu yama “Insight” y na Francia e grupo aki ta bay bao di e nomber “Innergy”. Na Francia e grupo aki ta considera un “secta peligroso” pa e Parlamento di Francia for di 1996 caba.
ORANJESTAD(AAN):E departamento di warda nos costa mester somenta.
Esey ta e deseo di Hulanda y tambe hopi local cu ainda no por compronde con e minister di husticia a lanta un cuerpo apat cu hendenan arma.
Ministerio Publico mes tabata tin diferencia di opinion grandi riba e departamento aki y su maneho.
E forma cu nan ta drenta cas di hende ta algo cu semper a keda cuestiona.
ORANJESTAD (AAN): Nel Oduber a yama ex pastor Rudy Lampe un porco suchi poco dia pasa. Un ofensa cu nunca antes nos a tende na Aruba entre politiconan. Rudy Lampe ta pastor.
E por a cambia posicion pa un poco tempo pero su profesion ta pastor. Esaki Nel Oduber tambe sa y lo mester tin un respet pa e situacion aki. Nel Oduber tabata un amigo di Rudy Lampe no mucho tempo pasa. Awe DIARIO ta tende cu Rudy Lampe a bula pa defende e mesun Nel Oduber aki contra expresionnan haci door di miembronan di Tweede Kamer na Hulanda.
ORANJESTAD (AAN): Ayera un biaha mas por a nota cu cada dia mas y mas persona ta acudi na Departamento di Salud Publico pa asina haya e vacuna contra griep.
Segun DIARIO tin entendi tur dia e profesionalnan di salud ta hayando un cantidad considerable di hende cu ta acudi pa haya e vacuna aki. Segun informe, un promedio di 2 mil persona pa dia solamente na Playa ta e cantidad promedio.
Pa loke ta Playa y San Nicolas hunto cu por papia di un cantidad di 10 mil persona promedio cu a haya vacuna contra griep te cu aworaki.
ORANJESTAD(AAN)— Ayera nochi a tuma lugar e promer programa livestream Your Vision 2009 cu a resulta di ta un exito total.
E cantidad di hendenan cu tabata sigui e programa aki on line y via Canal 90 como Real FM tabata masha grandi mes, caminda online solamente por papia di un audiencia di riba 600 persona.


text:
Arte
Arte ta un palabra unda bo ta describi actividad of creacion di e ser humano cu tin importancia p'e mente humano relaciona c'e atraccion di e sentidonan humano. P'esey, arte ta traha ora hende ta expresa nan mes. Cierto arte ta uzabel manera, sculptura traha di comchi di klei pa pone cos den dje. Hopi hende no ta di acuerdo con 'arte' ta wordo defini. Hopi sa bisa cu hende ta obliga pa traha algo di nan creatividad paden.
Arte ta inclui pintamento, pintura, sculptura, fotografia, actuamento, baile, musica, poesia, prosa y teatro.
Kontenido
Sorto di arte[editá | edit source]
- Arte visual/ arte grafico (expresion door di haci imagen y vision): pintamento, pintura, sculptura, filmacion, moda.
- Arte bunita (expresion door di traha algo bunita of apela emocion den dje): poesia, scritura (literatura)
- Arte mecanico (expresion door di construi obheto of structura): arkitectura
Definishon di arte[editá | edit source]
Ta bisa cu arte ta un producto of articulo cu ta haci e intencion pa stimula e sentidonan humano, manera e mente humano y tambe spirito. Un trabou di arte ta normalmente husga door con hopi ta impresiona hende, e cantidad di hende cu por relata cu ne y con hopi hende ta apreci'e. E prome y mas amplio sentido di arte kemen 'aregla' of 'haci'. Den e sentido aki, arte ta crea ora un hende ta haci cos haya den mundo y ta diseñ'e nobo of form'e of ta crea colo hunto cu otro den un cuadro pa haci un imagen of simplemente pa haci un diseño bunita of un diseño interesante.
Arte tambe por wordo crea door di expresiona un emocion. E artista por sinti cierto emocion y ta sinti cu no tin otro manera pa expres'e door di crea algo significante p'e. Eingelijk mayoria di e creacion artistico ta pa e artista mes na luga pa e publico. Aunke si e publico ta conecta c'e emocion tambe, or'ey e obra di arte ta bira publicamente exito.
Historia di arte[editá | edit source]
Tin sculptura, pintura di cueba, pintura di piedra y petroglifo di e era Upper Paleolithic over di 35.000 aña atras. Tur e gran civilacion bieu manera Antiguo Egipto, India, China, Grecia, Roma of Arabia a wordo haya trabou di arte y style di arte. Den middeleewen mayoria di arte a bin di Europa cu mustra historia biblico den pintura, glas getint y mosaico tegel y di muraya. Esun di arte Islamico tawata diseño geometrico, caligrafia islamico y arkitectura. Na India y Tibet tawata pintura di sculptura, baile y pintura religioso. Na China arte tawata inclui jade carving, bronzework, ceramica, poesia, caligrafia, muziek, pintura, teatro y ficcion. Tin masha style di Chines artistico cu ta wordo nombra despues di tuma mando. Na Europa despues di middeleewen a bin Renaissance cu kiermen 'bolbe nace'. Hende a redescubri ciencia y arte cu tawata permiti pa pinta tema basta cu no tawata tema religioso. Hende manera Michelangelo y Leonardo da Vinci a pinta pintura religioso y tambe por a pinta mitologico. E artistanan aki tambe a inventa e linear perspectief, na unda cos di un distancia por wak chikito mientras cu cos di cerca ta grandi. Esaki tawata nobo, paso e hendenan di middeleewen tawata pint'e cerca y nan tawata overlap nan na otro. Na final di 1800, artista di Europa a crea pintura di modernidad manera clasicismo, romanticismo, realismo, y impresionismo. Den siglo 20 tawata inclui expresionismo, fauvismo, cubismo, dadaismo, surrealismo, y minimalismo.
Rol di arte[editá | edit source]
Den cierto comunidad, hende ta kere cu arte ta pa hende cu a hacie, manera Indigenous Aboriginal Australian Art. Nan ta kere cu e hende mes a pone nan mesun 'talento' den dje. Den punto di bista aki, arte ta propiedad di e artista. Den otro comunidad, hende ta kere cu arte no ta pa hende. Nan ta pensa cu nan a pone nan capital social den e atrista y e obra di artista. Den e punto di bista aki, e comunidad ta un colectivo cu a traha arte door di e artista.
Funcion di arte[editá | edit source]
- Funcion cognitivo
Trabou di arte ta laga nos sa over di kico e autor sa y tambe over di kico rond di e cos tawata.
- Funcion estetico
Trabou di arte ta mas of menos harmonico y ta trece placer, un sensacion di beyesa.
- Funcion pronostico
Tin artista cu ta pinta loke nan ta mira pa futuro y tin di nan tin rason.
- Funcion recreacion
Arte ta pone nos pensa riba dje; no over di realidad, anos tin e resto
- Funcion di balor
Kico e artista a duna balor? Ki obheto e tawata gusta/no tawata gusta den e actividad humano. En general ta mustra masha cla mes cu bo por wak e den e obra di e artista.


text:
Biná
Biná (Odocoileus virginianus curassavicus) (na ingles Curacao White Tailed Deer) ta un espesie di hèrt protehe for di ana 1931 di kua probablemente tin menos ku 250 ta biba na Korsou. E bina di Korsou ta biba prinsipalmente den parke Kristof y Malpais. Ta keré ku e besta a wordu trese aki for di e kontinente merikano dor di indjanan pa usa komo kuminda. Nan numbernan a baha drastikamente dor di perdida di habitat. I esunan ku tei awor ta biba den e mondinan di Seru Kristòfel, Malpais i Wakawa.


text:
Browsing Posts of Author
-
28 May 2013 at 05 : 39 AM
Sueltu di pushi
E hende nan aki mester a kumpra lotto i gana despeus di a skapa ...Read More
-
12 April 2013 at 11 : 17 AM
Krea Problema Harma Bomboshi Hala Atras Laga Huma Sali Bai
Ki bo ta hanja ora bo krea problema???? BOMBOSHI dimes....I kua ta e manera korekto pa deal ku BOMBOSHI??? Hala atras laga huma sali........(pa no mester mata hende). Awor di ki sorto bomboshi nos ta papiando di dje???. Pa bo sa esey bo mester jega dia 5 di Mei na theater Dakota na Zuidlarenstraat 57 -2545 VP-Den Haag pa bo disfruta di e tremendo ...Read More
-
3 January 2013 at 11 : 51 AM
Machu Booster…..Ba dal dibo kaba?!!!
Esaki ta un energy drink nobo pa aña 2013 e lo jenabu ku ...Read More
-
29 October 2012 at 17 : 44 PM
Korsou bo tey? Lanta for di Soño !!!!
Basta di skonde sali uni i ban ...Read More
-
1 August 2012 at 08 : 39 AM
Kos nobo pa train
Basta ku tur e ehersisio nan ku no ta traha i ta bon laaf nai. Manera semper e hende nan di Asia a bini ku algu interesante i nobo?.. Ki dia nos ta lanta un club i train den ...Read More
-
7 May 2012 at 10 : 40 AM
trabou ta trabou
Situashon ta hopi malu pa hopi hende. Werkloosheid ta na un all time high i ta subiendo ketu bai. Hasta hende nan ku semper a biba komodo ta sintiendo e rosea di bashi na nan garganta. Na nepal un par di Bro ku hopi cojones ta hasi loke nan por pa mantene nan famia. Nan ta subi kantu e baranka nan na pia di e seru Himalaya pa asina korta e neshi di abeja i ...Read More
-
7 May 2012 at 10 : 05 AM
Shaken not stirred
Un mama Alexandra Tobias ta adikto na Farmville riba Facebook. E ta hunga e wega aki for di mainta ora e lanta te ku ora e mester bai drumi. E ta duna su yu kuminda di microwave kome i apenas ta dunele atenshon, tur esaki pa e por pasa mas tempu hungando su wega favorito. E biaha aki e kos a bai for di man. E yu so joramentu konstantemente a dune asina ...Read More
-
6 March 2012 at 12 : 57 PM
Number di suerte?
Mi a jega tende e myth ku hende nan sa haña sierto cifra nan bou di hala di barbulete ku ta laga nan gana brijechi etc. Pero ku un barbulete di e tamaño aki lo bo haña number pa e proximo 10 aña ...Read More
-
6 March 2012 at 12 : 49 PM
Wega riba Police
Wak kon e guy aki ta kwe Police kabes abou. Un dia e lo topa un police ku lo dune trato a al Rodney ...Read More
-
2 March 2012 at 04 : 56 AM
Tres pasitos
Tres pasitos ta un nomber popular di venenu pa Djaka. Naturalmente e venenu aki ta fatal pa humano nan tambe. Na un skol den Fresno na e estado di California den Merka, tres studiante ku no tabata masha kontentu ku e manera di handle di nan Juffrouw a basha venenu di djaka den su coffee i na un otro okashon riba un cupcake di e maestra. Milagrosamente e ...Read More


text:
Fransia
Fransia, ofisialmente e Republika Franses (Franses: République française), ta un pais na West Oropa anto na superfisie e pais oropeo di dos mas grandi. Fransia ta keda entre e Kanal Britaniko, e Oceano Atlantiko i e Golfo di Biskaje na parti west, Belgika i Luxembourg na parti nort, Alemania Suisa anto Italia na parti ost, anto Spaña i Andorra, anto e Laman Mediteranio na parti siut. Tambe e isla di Corsica den e Laman Mediteranio ta parti di e pais Franses, komo varios luganan altamar. Si bo inklui e areanan ultramar e pais tin un superfisio di 674.843 km² anto un poblashon di 65,4 mion hende (januari 2010). Fransia, dor di su forma seisangular ta wordu yamá l'Hexagone, e tambe ta e pais mas grandi den e Union Oropeo. E kapital ta Paris, ku tambe ta e siudad mas grandi di e pais. For di e tratado di Verdun na 843 Fransia ta konosi su historia kontiniua i ku unidat gobernamental di kultural. Fransia ta pesei e poder oropeo mas largu te ahinda funshonando. E indentidat kultural Franses ta wordu pensa ku ta mas ku 2000 aña bieu, pasobra e influensia Romano tabata asina grandi. E grensnan ta keda for di e Pas di Nijmegen di 1678 relativamente stabil anto mayoria di nan ta kai riba grensnan natural. Awendia Fransia ta un estado Uni i un republika demokratiko semi-presidenshal. E pais ta miembro di organisashonan grandi i importante manera e UO e NU e rat di seguridat, e NAVO, e G8, e OESO anto e WTO. Fransia tabata un di e initiativonan di e Unidat Monetario di Oropa, ku den 2002 a bini ku e Euro komo moneda di Oropa. Na 1960 Fransia tabata despues di e Estadonan Uni e Union Sovietiko i e Reino Uni e di kuater pais pa tin Arma Nuklear. Fransia tambe ta un di e 10 paisnan mas desaroyá na mundu.
Kontenido
Historia[editá | edit source]
Geografia[editá | edit source]
Topografia[editá | edit source]
Klima[editá | edit source]
Naturalesa[editá | edit source]
Riunan[editá | edit source]
Siudadnan Importante[editá | edit source]
Politika[editá | edit source]
Gobierno[editá | edit source]
Partimentu di Gobernashon[editá | edit source]
Defensia[editá | edit source]
Poblashon[editá | edit source]
Lenganan[editá | edit source]
Religion[editá | edit source]
Kultura[editá | edit source]
Ekonomia[editá | edit source]


text:
Loke bo duna na pober bo a fia na Dios. Bienaventura te hombu ku ta tira un golpi di konsenshi sosial i wordu balsema den universo di almanan empobresa angelando di por gara hermentnan pa empodera nan skina di lucha i konstrui un mundu muchu mas miho.
-Mishon golpi kontra richachones
-Mishon habri wowo di pueblo
Un karavana di kurasonnan kreyente den un bataya ku lagrimanan di dwele strobando nan di weta nan libertador Hugo Chavez bula dor dje kayanan di Caracas pa ultimo bes. Nan ta grita den moda dje gran troubador Ali Primera: “La patria es el hombre muchacho.” Damanan baliente krioyo, gainan chiki, hombunan senior, studiantenan ta yorando ku orguyo: “Ami ta Chavez! Chavez no a muri! Chavez ta bibu! Chavez e ta mi ruman, mi pai, mi maestro, e lucha ta sigui, ban hasi revolushon!”
-Mishon laga pueblo bira mondu
-Mishon konstitushon nobo
Barbulete pretu no ta hanja ala pa bula den espasionan di e sosialismo nobo di siglo 21. Korsou sin Chavez su influensia ta algu imaginabel. Gobiernu a yegi kai pasobra lidernan politiko a subi avion bai Venezuela. Intento pa trese Mishon Milagros aki ku ta duna operashon di wowo pornada a kousa werewere politiko.
Multimiyonario rasista neokolonial Jacob Gelt Dekker a fabula ku Miraflores tabata kla prepara na 2006 pa invadi Korsou. Lista Niun Paso Atras di Nelson Pierre i despues fugada di Helmin Wiels i lantamentu di Movimientu Aliansa Sivil ku despues a bira Pueblo Soberano lo no hanja un aksento di prominensia riba tarima politiko sin e oura di Hugo Chavez i su ideologia sosial transformativo.
-Mishon laptop den klas di skol di fundeshi
-Mishon radio, korant, televishon komunitario
No opstante Sidney ‘Bicho’ Justiana eks lider a kana kayanan ku su baret kora, analisando adorando Chavez. Apartheid den skolnan tei ketu bai. Universidat no ta aksesibel pe pueblo empobresa. Hendenan den media mane Jasmin Pinedo ku semper a mustra ku e tin un karinjo speshal pa Chavez no por kopia partinan dje lei sosial di responsabilidat di media pa radio i televishon. Ta stima e predikashi pero no ta sinti masha pa trese realidatnan Venezolano ku por yuda Korsou briya tambe aki pa nos krese komo un pueblo.
-Mishon kurason sosial
-Mishon paga amor ku amor
-Mishon koperativa
-Mishon lesa i skibi
-Mishon akseso gratis na universidat
-Mishon respeta Afrovenezolanidat
-Mishon konseho komunal
Ulanda bou di su vito Merka tin Korsou strangula ora ta toka momentunan historiko manera un entiero di un gran figura komo presidente Chavez. A tuma prome minister Hodge pari ora di negosashon prome ku e por un telegram/karta/email di kondelensia.
E relashon politiko ta mal bruha anto ni maske Chavez tambe tin falta ta nos komo isla chiki no ta probecha dje benefisionan ku e rebolishi sosial a kosecha durante 20 anja for di e prome momentu ku Chavez aparese riba nos pantaya.
-Mishon di kas deplorabel pa kai bloki/ apartamento digno
-Mishon planta palu
-Mishon plasa i supermerkadonan ku produktonan barata
-Mishon agrario, planta nos mes kos stop di importa
-Mishon lemai pobresa extremo
-Mishon organisa bo pueblo politikamente
Konsenshi sosial na poder pa 14 anja a laga atras un spiritu di boltu sosiedatnan den Latino Amerika i Karibe pa esnan ku semper a wordu eksploita, choka. E komehein kapitalismo a putri e region i ela purba na su manera pa kambia e koi i trese un malchi mas humanisa dilanti pa skohe for di dje. Leu for di ta perfekto pero e malchi humano ku tin ku bringa kontra un sistema kapitalista di mas ku 5 siglonan bjeew ta fafelu, pesei e merese wordu perfekshona. Korsou karago basta di resa na Dios so i kuminsa sinkretisa e forsa luchado, stoi filosofia i apsorba e spiritu aki sikiera pa 1%. Korsou karago. Duna e hombu’ki su respet.
•
•
•
•
•
•
|» Hopi dushi emisoranan Venezolano ta toka nan musik bunita di luto pa nan presidente Chavez. Hopi Ali Primera i otro kantikanan kalmu ku letranan hundu.


text:
Bonbiní na e wèpsait di Iglesia Resurekshon i Bida
E sentro di enkuentro pa henter famiaPa nos ta di sumo plaser pa yama bo bon biní na nos wèpsait. Ta nos orashon ku Dios todopoderoso
bendishonábo, hasi Su kara resplandesé riba bo. Ku kada dia di nobo bo biba pa eksperensia e bondat
di Dios, risibiendo Su amor, goso, pas i prosperidat den bo bida. Pasombra nos Dios ta todopoderoso i
E por hasi pa bo infinitamente mas di loke bo por pensa òf imaginá.
Bo por nabegá ku fasilidat riba nos página prinsipal den e diferente sekshonnan. Djis tuma un ratu pa bo
eksplorá e opshonnan i servisionan ku nos tin pa ofresé. Nos lo adaptá nos wèpsait regularmente,
pues pa bo keda na altura di tur nos aktividatnan bo tin ku sòru di bishitá nos wèpsait frekuentemente.
Danki pa bishitá nos i nos ta spera di keda den kontakto ku bo i asina establesé un relashon di Reino ku bo i bo famia.
Dios bendishonábo rikamente, Pastornan Juano & Jeridy Coco


text:
Lifestyle
-
12 September 2011 at 19 : 33 PM
Ken ta responsabel pa fayo nan di Miss Universe Curacao ???
Ku hopi lamenta nos ta publlika e artikulo paso komo yu di Korsou orguyoso nos no ke pinta nos isla stima den niun forma negativo. Pero despues di a duna e situashon un benifisio di duda i e kompetensia a tuma luga kaba nos ke sa kiko boso opinion ta. I mas importante ken mester wordu tene responsabel pa e fayo den presentashon nan di nos Miss Curacao 2011 ...Read More
-
9 September 2011 at 11 : 27 AM
Ora bo protesta bai robes.
Nancy Upton di Dallas a bai protesta kontra di e kompania di paña American Apparel kual ta buskado modelonan plus size. Nancy no ta eens ku e kos aki e ala lansa un protesta kontra di AA pasobra e no ta eens ku e kos aki pero e prèt ta ku su potrètnan tabata asina bon ku tin rumor ta kore rònt ku elo bai gana. Un total di 976 hende a drenta e ...Read More
-
28 July 2011 at 08 : 46 AM
6 Trends ku nunka no mester a bin den moda pa HENDE HOMBER
Kada temporada bo ta haña bo ku sierto style, paña of accessoires nan ta bin den moda i despues disparse. Tin di nan ta keda pero esei no ta nifika ku nan ta ON. Wak den e artikulo e selekshon di 6 TREND ku echt no por mas: 1. V-hals ku ta kasi jega lombrishi. V-hals ta na moda pero semper tin ku ta eksagera. Bo ta haña swa kasi lomba sunu pero ...Read More
-
6 March 2011 at 12 : 16 PM
Wak pechu di hende Muhe ta SALÚ……… ALLELUYA
Kiko mi di? SI, asina mes... Inkreíbel pero berdat segun Fox News basa riba un "onderzoek" na Merka. Pa hende homber esaki ta un news plasentero, ja nan tin algu pa defende nan mes despues di lok riba e dos "milager nan di dios". Ku e ta salú, nos hende homber tabata sa kaba. E ta pone sirkulashon di nos sanger bai mas lihe i stimula sierto parti ...Read More
-
7 February 2011 at 19 : 39 PM
Hende homber mester feita SEJAS?
Pa basta aña kaba e fenomeno di feita sejas bou di hende homber ta un topiko hopi diskuti. Tin ta haña e kos marieks, oto ta hañe un forma di "verzorging". Nos tin ku bisa tin gai ta bai muchu leu i ta hasi e kos ei muchu pero muchu fini di maera ku e ta keda mas cute ku di un peki dushi. Mi tin gani sa ku si nan kai sera nan lo keda hasie. For di ki dia ...Read More
-
13 January 2011 at 12 : 29 PM
Dia di “SIN KARSON” na New York….riba zonder!
E evento aki kaminda un grupo di gewoon hende normal na New York riba un dia palabra ta disidi di no bisti karson i kore den subway a krese bira algu grandi. Loke a start den 2002 ku 7 gai awor aki por konta 3.500 partisipante na New York i ta plama na 24 otro país rond mundu. Wak den e video kon e partisipante nan gewoon manera nada no a pasa ta kita ...Read More
-
21 November 2010 at 08 : 09 AM
Home Made Liposuction – SWA AKI TA KENS…
Please bosnan no bai purba e kos aki na kas. Laga e kos aki pa hende loko manera e swa aki. Den e video bo por wak e homber loko aki dal su mes un liposuction operashon gewoon na kas riba ...Read More
-
25 October 2010 at 16 : 12 PM
Tyson Beckford na Korsou…..Kumisa baba damas nan!
No muchu largu pasa Curacao Model Search a anunsia ku Khloé Kardashian lo ta na Korsou i lo ta un di e hurado nan den e di 4 edishon di Model Search. Pero na lastu momentu Khloé a wordu remplasa ku Tyson Beckford. No no ta kere ku e "Keep it with the Kardashians" fans nan lo ta desapunta. Tyson Beckford e famoso modelo di Merka ku ta konosí rond munda ta ...Read More
-
24 October 2010 at 08 : 11 AM
Di berdat hende muhe di awe’n dia ta asina aki? What do woman want?
Den e video bo por wak un kombersashon entre dos gai ku diferente meta den bida. Despues di un ratu nan kombersahon ta bai over di hende muher di awe'n dia kual ta pone bo pensa ku loke nan ta bisa ta pa un parti berdat. Paso nos tur a jega di mira situashon nan kaminda damas nan ta kies pa e bad boy na luga di esun ku por dune mas siguridat den bida. Wak ...Read More
-
17 September 2010 at 19 : 03 PM
For Colored Girls (Tyler Perry Movie)
Esaki ta e pelikula nobo di Tyler Perry jama "Pa muher kolo skur". 5 di November e lo sali dus marke den bo ...Read More


text:
The Black Eyed Peas
Black Eyed Peas ta un banda merikano ku ta kanta primeramento estilo di Hip-Hop ku a formá na Los Angeles, California na 1995. E grupo ta konsisti di kantante i tokado di instrumento Will.i.am anto kanantenan, apl.de.ap, Taboo i Fergie. For di nan di tres Album Elephunk na 2003, e grupo a bende 27 mìon album ront mundu, 20 míon single anto 47 míon kopia tur huntu. Nan prome super eksito internashonal tabata e kantina "Where Is the Love?", ku a bira nr 1 na varios chart ront mundu. Un otro eksito tabata e hit oropeo "Shut Up". Nan sigiuente album "Monkey Buisness" tabata un otro hit, sertifika 4x Platinum, ku su kantikanan "My Humps" anto "Don't Phunk With My Heart".
Nan di 5 album "The E.N.D" tabata nan hit mas grandi i su kantika "Boom Boom Pow" tabata nan prome kantika riba #1 na e chart Merikano Billboard top 100